title: Théoden

text: Merri meni kuolevan Théodenin luokse. Myös Éomer ja Rohanin sotilaita saapui Théodenin luo. Hän nimesi Éomerin Rohanin kuninkaaksi ja käski hänen ratsastaa voittoon. Hän olisi vielä halunnut nähdä kerran Èowynin, mutta ei tiennyt Dernhelmin olleen Éowyn valepuvussa. Théoden kuoli vakavasti haavoittuneen Éowyn vieressä. Théoden oli toisen haaran viimeinen kuningas.


title: Théoden

text: Aragorn saapui ja Pelennorin kenttien taistelu voitettiin. Théodenin ruumis vietiin kunnianosoituksin Minas Tirithiin ja sitä pidettiin hautaholvissa Sauronin tuhoon saakka. Éomerin pyynnöstä Aragorn antoi luvan haudata Théoden Rohaniin. Théoden haudattiin hautakumpuun Edorasiin, ja kansa suri häntä suuresti.


title: Théoden

text: Ralph Bakshin ohjaamassa "Taru sormusten herrasta" -piirroselokuvassa vuodelta 1978 Théodenin äänenä on Phillip Stone.


title: Théoden

text: Peter Jacksonin ohjaamassa "Taru sormusten herrasta" -elokuvatrilogiassa Théodenia esittää Bernard Hill. "" Théoden puhuu kuollessaan Éowynille ja on tietoinen tämän läsnäolosta, toisin kuin kirjassa.


title: Molez

text: Molez on suomalaisen "Fractile Gamesin" kehittämä sivultapäin kuvattu "Worms"-henkinen ammuskelupeli, joka julkaistiin sharewarena MS-Dosille vuonna 1997. Vuonna 1999 peli julkaistiin freewarena.


title: Molez

text: "Molezissa" ammuskellaan myyrillä toisia pelaajia ruudun kokoisella alueella, joka koostuu tuhoutuvasta maa-aineksesta ja sinne tänne ripotelluista kivistä. Aseina myyrillä on muun muassa lapioita ja kranaatinheittimiä. Peliä voi pelata kahdesta neljään pelaajaa yhdellä koneella. Seuraavana vuonna Joose Riekkinen ohjelmoi "Lieron", josta tuli "Molezia" suositumpi.


title: Kentauri

text:
Kentauri (latinaksi "Centaurus", genetiivi "Centauri") on kirkas ja laaja eteläisen taivaan tähdistö. Se sijaitsee Vesikäärmeen hännän alla, Suden ja Purjeen välissä, ja ympäröi kolmelta suunnalta Etelän ristiä. Tähdistön eteläosan halki kulkee Linnunrata, ja siinä sijaitsee muun muassa kirkas Auringon naapuritähti Rigil Kentaurus sekä kirkkain pallomainen tähtijoukko Omega Centauri. Kentauri ei näy lainkaan Suomessa, sillä tähdistön pohjoisraja on deklinaatio −30, joka nousee eteläisimmässä Suomessa juuri horisontin tasolle.
Kentaurin tähtikuvio esittää Kreikan mytologian Kheironia, kentauria, joka muista kaltaisistaan poiketen oli viisas ja hyväluonteinen. Hän opetti ihmissankareita, kuten Iasonia ja Heraklesta. Kerran Herakles ampui Kheironia vahingossa myrkkynuolella, ja päästäkseen kivuistaan tämän oli luovuttava kuolemattomuudestaan. Zeus salli Kheironin kuolla ja sijoitti hänet tähtitaivaalle. Myös Jousimiehen tähdistön on usein nähty esittävän Kheironia, vaikkei hänen tunnusmerkkinsä ollutkaan jousi.


title: Kentauri

text: Joskus Kentauri on yhdistetty Nuolen tähdistöön, jonka se ampuu kohti Kotkaa. Kotka kidutti Prometheusta, jonka Kheiron pyrki pelastamaan. Kentauri näyttää jahtaavan Suden tähdistöä, joka kulkee sen edellä taivaan kiertyessä.


title: Kromatiini

text: Kromatiini on DNA:n ja siihen liittyneiden proteiinien kompleksi, josta eukaryoottien kromosomit muodostuvat. Kromosomit esiintyvät kromatiinina solujen kasvuvaiheessa (interfaasissa) eikä kromatiinista voida erottaa erillisiä kromosomeja. Kromatiini voidaan nähdä valomikroskoopilla, kun sitä on käsitelty väriaineilla (kreik. "khroma" tarkoittaa väriä).


title: Kromatiini

text: Kromatiinia on kahden tyyppistä: "eukromatiinia" ja "heterokromatiinia".


title: Kromatiini

text: "Eukromatiinissa" DNA on huomattavasti löyhemmin pakattuna kuin kromosomeissa solunjakautumisen aikana. Eukromatiini vie suurimman osan tuman tilavuudesta. DNA heterokromatiinissa taas on yhtä tiheästi pakattu kuin kromosomeissa.


title: Kromatiini

text: Solun aktiiviset geenit sijaitsevat eukromatiinissa, mutta vain harvat eukromatiinissa sijaitsevat geenit ovat aktiivisia.


title: Durrat

text: Durrat ("Sorghum") on kasvisuku, joka käsittää noin 60 lajia. Suvun tärkein laji on viljelty durra eli kirjodurra ("Sorghum bicolor"), jota käytetään ihmisten ja kotieläinten ravinnoksi Afrikassa, Intiassa ja Etelä-Amerikassa. Alkujaan durra on kotoisin Afrikasta, missä sen käyttö on edelleen yleisintä. Durra on vehnän, kauran, maissin ja ohran ohella yksi maailman viidestä käytetyimmästä viljasta.


title: Embryologia

text: Embryologia eli alkiokehitysoppi (kr. "embryo", alkio, kr. "logos", oppi) on eliön alkiokehitystä tutkiva anatomian ja kehitysbiologian haara. Perinteisesti embryologian käsite on liittynyt alkion tai sikiön rakenteelliseen kehitykseen, mutta nykyään embryologisen tutkimuksen painopiste lienee enemmän kehityksen solu- ja molekyylibiologisissa mekanismeissa eli embryologisessa kehitysbiologiassa.


title: Maissi

text: Maissi ("Zea mays") on viljelykasvi, joka on alkujaan kotoisin Amerikasta. Se on korkea heinäkasvi, joka on nykyään yksi tärkeimmistä viljelykasveista. Maissi kasvaa yleensä yli 2,5-metriseksi, mutta pituuteen vaikuttavat olosuhteet ja jotkin lajikkeet kasvavat jopa 7 metrin korkuisiksi. Syötäväksi kelpaavat siemeniksi kehittyneet kukinnot, joissa siemenet ovat tasaisissa riveissä. Kehittyneessä kukinnossa on muutamia satoja siemeniä.


title: Maissi

text: Maissin on päätelty kehittyneen teosintti-heinästä noin 8700 vuotta sitten Meksikossa Balsas-joen laaksossa. Ajanmääritys perustuu asuinluolan kiviesineistä löytyneisiin kasvien fytoliitteihin eli kasvien soluissa oleviin mineraalihiukkasiin, joiden perusteella voidaan tunnistaa kasveja ja kasvinosia. Fytoliittien osoitettiin olevan peräisin viljellyn maissin tähkistä eikä teosintistä.


title: Maissi

text:
Viljellystä maissista on löydetty todisteista noin 7 000 vuoden takaa. Maissi on intiaanien viljelemä kasvi ja lienee tärkein elintarvike Väli- ja Etelä-Amerikan intiaaneille. Muuhun maailmaan maissi levisi 1400- ja 1500-luvun taitteessa.
Maissin kasvun vahingoittamisesta seurasi ankara rangaistus. Bartolomé de las Casas kertoo: "Kaksikymmentä vuotta täyttänyt tuomittiin kuolemaan, jos vahingoitti maissin tähkiä. Nuorempi tuomittiin maksamaan tekemänsä vahingon. Se, joka korjasi maissin ennen kuin jyvä oli täysin kehittynyt, tuomittiin kuolemaan."


title: Maissi

text: On arvioitu, että intiaanien sotajoukkoja ja myöhemmin myös espanjalaisten joukkoja muonittavat tortillerat kykenivät kukin valmistamaan kymmenkunnalle miehelle päivän annoksen tortilloita. Tortilloiden puuttuessa oli mahdollista syödä pinolea, paahdetun maissin jauhoa, jota oli helppo kuljettaa ja syödä sitä veteen sekoitettuna. Veracruzilainen jesuiitta Francisco Javier Clavijero kertoo historiateoksena meksikolaisia ruokia koskevassa luvussa, miten sotaa käyvät intiaanit saattoivat syödä maissinsa.


title: Maissi

text: Maissia viljellään paljon ympäri maailmaa, ja vuosittain tuotetaan enemmän maissia kuin mitään muuta viljalajia. Maissi ei kestä kylmää, joten lämpimillä alueilla se tulee istuttaa keväällä. Sen juuret eivät tavallisesti yllä kovin syvälle, joten kasvi on riippuvainen mullan kosteudesta. Kuivuudelle maissi on herkimmillään kun kukat ovat valmiita pölytettäviksi. Rehuksi käytettävä maissi korjataan jo, kun kasvi on vihreä ja hedelmä raaka. Ihmisravinnoksi käytettävä maissi korjataan lajikkeesta riippuen myöhään kesällä, syksyllä, jopa talvella tai varhain keväällä. Afrikassa kuivuus johtaa säännöllisesti sadon epäonnistumiseen ja ihmisten nälkiintymiseen.


title: Maissi

text: Ennen maissi korjattiin käsin, mutta toisen maailmansodan jälkeen alettiin käyttää leikkuupuimureita. Käsin poimittaessa kasveista otetaan kokonaiset tähkät, joista pitää myöhemmin erotella siemenet. Kokonaisia tähkiä voidaan käyttää karjan rehuna. Myös eräät nykyaikaiset maatilat säilövät niitä ja käsittelevät ne myytäviksi varsinaisen maissikauden ulkopuolella saadakseen parempia hintoja. Maissin korjaamiseen suunniteltu leikkuupuimuri puolestaan suorittaa erottelun automaattisesti.


title: Maissi

text: Maissia käytetään sekä ihmisten ravintona että kotieläinten, etenkin sikojen rehuna. Maissista voidaan valmistaa esimerkiksi muovia, kuituja, makeutusaineeksi sopivaa maissisiirappia tai alkoholia. Maissista tislattu alkoholi on perinteinen Bourbon-viskin lähde. Sitä sekoitetaan myös pieniä määriä bensiiniin korkeampien oktaanilukujen saamiseksi, päästöjen vähentämiseksi ja maaöljyn säästämiseksi. Maissin jyvistä puristetaan myös maissiöljyä.


title: Maissi

text: Maissi on monissa maissa ruokavalion perusta. Useissa kulttuureissa siitä valmistetaan paksua puuroa tai polentaa, ja maissi on tortillan ja monen muun meksikolaisen ruuan pääainesosa. Joistakin lajikkeista valmistetaan popcornia. Maissihiutaleet (corn flakes) ovat suosittu aamiaisruoka. Sokerimaissia syödään vihannesten tavoin. Maissia kasvatetaan myös koristekasvina puutarhoissa. Tähän tarkoitukseen käytetään usein värikkäitä muotoja. Lisäksi koristemaissi on usein erittäin suurikokoinen ja sen tähkä voi olla jopa 60 cm:n mittainen.


title: Maissi

text: Eräs varhaisimpia kuvauksia keskiamerikkalaisten intiaanien tavasta käsitellä maissia ja valmistaa tortilloita, löytyy italialaisen Girolamo Benzonin teoksesta La Historia del Mondo Nuovo.


title: Maissi

text:
Maissitaikina tunnetaan Meksikossa nimellä nixtamal. Sanan alkuperäinen muoto nahuatliksi on nextamalli, jossa nex tarkoittaa kalkkia tai tuhkaa ja tamalli taikinaa. Nixtamalprosessin keksiminen lisäsi suuresti maissin ravintoarvoa (erityisesti B3-vitamiinin osalta, jota ei ilman tätä käsittelyä juurikaan saa maissista) ja siten auttoi ratkaisevasti mesoamerikkalaisten kulttuurien syntyä. Samalla kun kalkkivedessä liottaminen ja keittäminen pehmittää jyvän kuoren, se myös vaikuttaa edullisesti jyvän karkeaan kuituun ja on tärkeä kalsiumin lähde. Amerikanenglannissa käsitelty maissi tunnetaan nimellä 'hominy', ilmeisesti powhatan-intiaaneilta lainatun sanan mukaan.
Nykyisin saattaa meksikolaisessa pikkukylässä nähdä aamun varhaisina tunteina naisia rientämässä maissitaikina-astiat päänsä päällä. Naiset ovat silloin tulossa molino de nixtamalilta, maissimyllyltä, jossa he ovat käyneet jauhattamassa yön aikana turvonneet maissinjyvät. Viimeinen silaus maissitaikinalle annetaan kotona jauhinkiven päällä mano de metatella, metaten kädellä, pitkänomaisella, sylinterin muotoisella kivellä. Metaten, kolmijalkaisen laavakivestä muotoillun jauhinkiven lähinnä jauhajaa oleva osa on ylempänä sen ulointa osaa. Näin jauhaja voi työskennellä käsivarret suorina ja käyttää apunaan ylävartalonsa painoa ja metaten loivaa luisua.


title: Maissi

text: Maissista on kehitetty useita lajikkeita. Ne voidaan jyvän rakenteen ja koostumuksen sekä käyttötavan mukaan jakaa kuuteen päätyyppiin, jotka ovat "paukkumaissi", "jauhomaissi", "kivimaissi", "hammasmaissi", "sokerimaissi" ja "vahamaissi". Taloudellisesti tärkein tyyppi on hammasmaissi, jonka jyvät muodoltaan muistuttavat ihmisen poskihampaita. Sokerimaissin jyvät kypsyvät korjattaviksi nopeammin kuin muiden maissityyppien, ja sitä voidaan pienimuotoisesti viljellä sielläkin, missä kasvukausi on lyhyt, kuten Suomessa.


title: Hallinto

text: Hallinto tarkoittaa valtion tai muun julkisoikeudellisen yhteisön laillista toimintaa tehtäviensä täyttämiseksi. Sana voi viitata myös tätä tarkoitusta varteen luotuun virkakoneistoon ja viranomaisiin, tai laajemmin yksityisten yritysten ja muiden vastaavanlaisten yhteisöjen kuten järjestöjen ja säätiöiden samankaltaiseen toimintaan.


title: Hallinto

text: Jälkimmäisessä tapauksessa tärkeäksi tunnuspiirteeksi muodostuu se, ettei ole kysymys minkään noista tahoista varsinaista tarkoitusperää suoranaisesti toteuttavasta niin sanotusta käytännön toiminnasta. Jälkimmäiseen toimintaan nähden hallinto on nimittäin toimintana "johdannaista". Hallinto tässä mielessä jaotellaan usein erilaisiin osiin. Sellaisista mainittakoon esimerkkinä henkilöstöhallinto, kiinteistöhallinto sekä taloushallinto, joista jälkimmäinen voidaan edelleen jakaa varainhankinnan eli lähinnä rahoituksen hallintoon ja varainkäytön hallintoon.


title: Hallinto

text: Muulla tavoin kuin juridisesti tai perinteisen valtioteorian tapaan tarkastellen hallinnon lähikäsitteisiin lukeutuvat muun muassa organisointi ja johtaminen.


title: Hallinto

text: Juridisessa tarkastelussa ja perinteisessä valtioteoreettisessa ajattelussa hallinto ymmärretään vallan kolmijako-opin mukaisesti. Yhtäälle erotetaan lainsäädäntövalta ja tuomiovalta ja toisaalle toimeenpano-, täytäntöönpano- ja samalla hallintovalta. Nimenomaan tällöin "hallinnolla" tarkoitetaan julkisen vallan ja sen käyttöä. Tuossa tapauksessa maan hallitus eli valtioneuvosto, sen ministeriöt ja alemmat hallintoelimet kuten julkiset virastot ja tietyt muut toimielimet hoitavat maan oikeusjärjestyksen ja kullekin elimelle säädetyn toimivallan rajoissa tehtäviään.


title: Hallinto

text: Juridisesti ja perinteisen valtioteoreettisesti ymmärrettynä hallinto laajemmassa merkityksessä eli toimeenpanevan vallan käyttönä käsittää kaiken sen 'valtiotoiminnan', joka ei ole lainsäädäntöä eikä lainkäyttöä. Tällä tavoin ymmärretyssä hallinnossa voidaan erottaa toiselta puolen hallitus eli hallitustoiminta eli korkeimman vallan käyttäminen maassa sekä toiselta puolen julkisten viranomaisten toimitettava hallinto ahtaammassa merkityksessä eli varsinainen hallinto, nimenomainen julkishallinto.


title: Hallinto

text: Mikäli valtio itse toimittaa hallintoa omien viranomaistensa kautta, kysymyksessä on valtionhallinto. Mikäli hallinto on annettu kuntien tai muiden itsenäisten yhdyskuntien toimitettavaksi, ne harjoittavat itsehallintoa.


title: Hallinto

text: Hallinnon tutkimus (kirjoitetaan usein myös 'hallinnontutkimus') on tieteellistä tai käytäntöä palvelevaa erittelevää tai sovelluksia kaavailevaa erittelevää toimintaa, jonka aiheena tai kohteena on tavalla tai toisella hallinto. Niin kuin kovin moni muukin yhteiskuntatieteiden käsite, myös 'hallinto' on oleellisesti kiistanalainen sisällöltään. Joidenkin mielestä se on se nimenomainen tapa, jolla asiat kunnolla hoidetaan, kun taas joillekin 'hallinto' on sama kuin 'virkavalta' eli patologinen byrokratia.


title: Hallinto

text: Hallinnon tutkimus on kaikkea muuta kuin yhtenäinen tieteenharjoituksen alue. Suomen erityisolosuhteissa oppiaine nimeltä hallintotiede on yksi kaikkiaan yhdeksästä hallintotieteellisestä yliopistollisesta oppiaineesta. Joiltakin hallinnon tutkimusta harjoitetaan Suomessa myös politiikan tutkimuksen piirissä, joiltakin osin oikeustieteellisen tutkimuksen piirissä ja merkittävältä osin liiketaloustieteissä.


title: Hallinto

text: Hallinto on usein tarkastelun kohteena paljolti sama ilmiö kuin johtaminen mutta kenties kuitenkin erilaisin arvottavin painotuksin. Toisinaan esiintyy myös se merkitysero, että johtaminen ja nimenomaan yritysjohtaminen mielletään korkealentoiseksi, haasteelliseksi, osaavaksi ja laadukkaaksi toiminnaksi, kun sen sijaan hallinto ilmenee arkisena, tylsänä, kaavamaisena ja jopa turhanaikaisena junnaamisena.


title: Hallinto

text: Myös hallinnon tutkimuksen ja organisaatioteorian ja organisaatiotutkimuksen väliset rajat ovat hyvin liukuvat edellisen monin tavoin hyödyntäessä jälkimmäisiä. Kukin kansalainen tai tutkija voi siis valita sen ilmaisutavan ja ne painotukset, jotka hänelle parhaiten soveltuvat kussakin sellaisessa yhteydessä, jossa hän ottaa kantaa hallinnon kysymyksiin samalla koettaen kenties myös tavalla tai toiseela vaikuttaa niihin.


title: Hallinto

text: Hallinnon tutkimuksella ei ole mitään yhtenäistä teoreettista tai menetelmällistä taustaa. Tältä kannalta ne ovat samassa tilanteessa kuin yhteiskuntatieteet yleensä. Muun muassa tästä syystä myös hallinnon tutkijat voivat suuresti hyötyä, jos heidän perehtymisensä ja sovellutustensa kohteeksi muodostuu myös yleinen yhteiskuntateoria.


title: Hallinto

text: Merkittävin yhteiskuntatieteiden ja niistä erityisesti yleisimmän eli sosiologian ja merkittäviltä osin myös valtio-opin eli politiikan tutkimuksen klassikoista on hallinnon tutkimukselle Max Weber (1864–1920). Monien muiden aiheiden ohella hän nimittäin tutki muun muassa hallinnon organisoinnin, työetiikan, taloudellisen toiminnan organisoinnin ja uskonnollisen organisoitumisen kysymyksiä. Lisäksi hän oli huomattava yhteiskuntatieteiden metodologian kehittäjä.


title: Hallinto

text: Eri teorioita hallinnon tutkimuksen piirissä on vuosien varrella toki kehkeytynyt varsin runsaasti, niin empiirisiä teorioita, normatiivisia teorioita kuin luonteeltaan teknisiä teorioita. Moninaisuuden osoittaa jo yksittäisen oppiaineen ja sen tutkimusalueen nimeltä hallintotiede tarkastelu, saati mikäli tarkastelun alaa laajennettaan kattamaan useampia hallintotieteellisistä oppiaineista ja niiden teorioista sellaisina kuin ne esiintyvät yksistään Suomessa.


title: Hallinto

text: Suomessa hallinnon tutkimuksen asemaa korostaa se, että muista maista poiketen Suomessa ovat 1960-luvulta lähtien muodostuneet erityiset hallintotieteelliset oppiaineet, joita on 2010-luvulla enemmän kuin koskaan eli kymmenen kappaletta. Niitä opetetaan ja tutkitaan kaikkiaan neljässä yliopistossa. Lisäksi neljässä muussa yliopistossa harjoitetaan lähelle samaa aihepiiriä sijoittuvaa tieteellistä tutkimusta ja korkeinta opetusta.


title: Hallinto

text: Siinä määrin laaja hallinnon tutkimuksen organisoituminen kuin Suomessa ei ole jäänyt aivan vaille ongelmia. Suomen olosuhteita luonnehtii erityisesti se, että ilmeisesti hallintotieteellisten oppiaineiden eriytymisen johdosta hallinnon tutkimuksen välimatka politiikan tutkimukseen on suurempi ja eräiltä osin jopa selvästi suurempi kuin yleensä muissa Pohjoismaissa.


title: Hallinto

text: Suomen erityispiirteisiin lukeutuu samoin se, etteivät liiketaloustieteilijät ole – samoin muista Pohjoismaista poiketen – tunteneet vahvaa kiinnostusta julkisen hallinnon kysymyksiin. Eräs syy tähän on se mainittu seikka, että maan hallintotieteelliset oppiaineet ovat laajat ja eriytyneet. Etenkin niissä yliopistoissa, joissa esiintyy sekä hallintotieteellisiä että liiketaloustieteellisiä tutkimus- ja opetusaloja, lienee tuskin koettu mielekkääksi, että ne tavallaan ryhtyisivät harjoittamaan toistensa vastuiksi miellettyjä tehtäviä.


title: Rauha

text: Rauha on valtioiden tai muiden vastaavien välinen normaali sovinnon tila varsinkin sodan vastakohtana. Sanaa käytetään usein merkitsemään rauhanpäätöstä tai rauhansopimusta, jolla kaksi tai useampi valtiota julistavat keskenään käymänsä sodan lopetetuksi. Ennen lopullista rauhaa tehdään tavallisesti aselepo eli välirauha. Elleivät neuvottelut heti vie lopulliseen rauhansopimukseen, tehdään valmistava rauhansopimus. Kun liittokuntasodassa joku liittolaisista tekee rauhan aikaisemmin kuin muut, sitä kutsutaan erillisrauhaksi.


title: Rauha

text: Johan Galtung jakaa rauhankäsityksensä negatiiviseen ja positiiviseen rauhaan. Näistä negatiivinen rauha on sotatilan poissaoloa ja positiivinen rauha on sotaan mahdollisesti johtavien rakenteellisten syiden poissaoloa. Täten esimerkiksi ihmisoikeuksia sortava diktatuuri voi täyttää negatiivisen rauhan määritelmän (ei laajamittaista väkivaltaa) mutta ei positiivisen rauhan määritelmää, sillä rakenteellisesti diktatuuri on väkivaltainen.


title: Rauha

text: Ympärysvaltojen propaganda kutsui ensimmäistä maailmansotaa sodaksi, joka lopettaisi kaikki sodat. Vaikka ympärysvallat voittivatkin sodan, sitä seuraava Versailles’n rauha oli yksi syistä vieläkin verisempään toiseen maailmansotaan. Ennen ympärysvaltojen voittoa bolševikit lupasivat venäläisille ”rauhaa, maata ja leipää”. Vaikka Vladimir Lenin lopetti katastrofaalisen taistelun keskusvaltoja vastaan, johti se sisällissotaan ja yli miljoonan ihmisen kuolemaan.


title: Rauha

text: Demokraattisen rauhan teorian kannattajat ovat sitä mieltä, että on vahvaa empiiristä todistusaineistoa sen puolesta, että demokratiat eivät ikinä sodi keskenään, tai sotivat todella harvoin keskenään. Useat valtiot ovat muuttuneet demokraattisiksi teollisen vallankumouksen jälkeen, ja siten he sanovat maailmanrauhan tulevan mahdolliseksi, jos tällainen kehitys jatkuu. Kuitenkin kriitikoiden mukaan tämä voidaan selittää muillakin tekijöillä, kuten valtioiden riippuvuudesta globaaliin talouteen.


title: Rauha

text: Vuoden 1945 jälkeen maailmassa on ollut vain 26 päivää ilman sotaa.


title: Rauha

text: Vaikkakin historia on täynnä konflikteja, jotkin kansat, alueet ja kansakunnat ovat saaneet nauttia rauhanajasta, joka on kestänyt sukupolvia. Seuraavassa muutamia esimerkkejä:


title: Merivirta

text: Merivirta on valtameressä tapahtuva virtaus, jossa pintavesi liikkuu eteenpäin tai pintavesi liikkuu pystyvirtauksena painuen alaspäin. Monet merivirrat ovat suuria, satoja jollei jopa tuhat kilometriä leveitä ja melko pysyviä. Merivirrat jaetaan lämpimiin ja kylmiin merivirtoihin niiden kuljettaman veden ja vastaavalla leveyspiirillä vallitsevan meriveden lämpötilan mukaan.


title: Merivirta

text: Merivirrat syntyvät veteen vaikuttavien voimien vaikutuksesta. Tällaisia voimia ovat Maan pyöriminen, tuuli, lämpötila- ja suolaisuuserot sekä vuorovesivoima. Lämpö- ja suolaisuuserot aiheuttavat erityisesti pystyvirtauksia. Myös merenpohjan muodot, rannikko ja toiset merivirrat vaikuttavat merivirtojen suuntiin ja voimakkuuksiin. Merivirrat kaartuvat pohjoisella pallonpuoliskolla myötäpäivään eli oikealle ja eteläisellä vastapäivään eli vasemmalle lähinnä Coriolis-ilmiön vaikutuksesta. Merivirrat siirtyvät hieman tuulten vuodenaikaissiirtymän mukaisesti, mikä taas johtuu lähinnä Auringon zeniittiaseman muutoksesta.


title: Merivirta

text: Maapallon lämpötilaerot ovat ilmakehän ja sen tuulten lisäksi myös merivirtojen ansiota. Päiväntasaajan seudulle keskittynyt auringonpaiste lämmittää paikalliset vesimassat, jotka siirtyvät merivirtojen välityksellä kohti kylmiä napa-alueita. Lämpösäteilyn ylijäämäalueilta lämpöenergia siis siirtyy merivirtojen välityksellä säteilyn alijäämäalueille meriveteen absorboituneena. Vesi varastoi lämpöä paljon ilmaa pidempään, joten määränpäässä tuulet saavat merivirrasta lämpöä tai vastaavasti viileyttä riippuen siitä, onko kyseessä lämmin vai kylmä merivirta. Merivirrat aiheuttavat mantereisiin ja saariin törmätessään kyseisille alueille sateita tai kuivuutta. Lisäksi merivirtojen kumpuamisalueet ovat hyviä kalastusalueita, koska merivirrat kumpuavat mannerjalustaan tai toisiinsa törmätessään ravintoa merenpohjasta pintavesiin.


title: Merivirta

text:
Pääasialliset meren virtauksien säätelijät
Sekä myös


title: Merivirta

text: Merivirrat jaetaan lämpimiin ja kylmiin merivirtoihin niiden kuljettaman veden ja vastaavalla leveyspiirillä vallitsevan meriveden lämpötilan mukaan. Todellisuudessa merivirtojen lämpötilaerot ovat vain muutamia asteita.


title: Merivirta

text: Lämmin merivirta on merivirta, jonka lämpötila on korkeampi kuin ympärillä olevan veden. Lämpimät merivirrat tuovat päiväntasaajalta lämmintä merivettä kohti napoja. Tunnetuin lienee Karibianmereltä alkava Pohjois-Atlantin Golfvirta. Sen lisäksi esimerkiksi Kuroshio eli Japaninvirta on lämmin merivirta. Lämpimien merivirtojen alueilla haihtuminen on voimakasta, ja sen vuoksi lämpimät merivirrat usein lisäävät sademääriä.


title: Merivirta

text: Kylmä merivirta taas kuljettaa ympäristöään viileämpää vettä. Se aiheuttaa kuivuutta, koska kosteus tiivistyy jo merellä ja sataa alas. Useat Välimeren ilmaston alueet ja aavikot ovat kylmien merivirtojen vaikutusalueilla. Kylmät merivirrat saavat alkunsa napojen läheltä ja voivat kulkea osittain lämpimien merivirtojen alitse.


title: Merivirta

text: Tunnetuimpia kylmiä merivirtoja ovat Kanarianvirta, Labradorinvirta Grönlannin lähellä ja Ojashio (Ojashivo) ja Humboldtinvirta eli Perunvirta Tyynellämerellä. Etelämannerta kiertää lännestä itään kylmä virtaus, Länsituulten virta, joka yhdistää eri valtameret toisiinsa.


title: Merivirta

text: Syvällä meressä on omat virtauksensa, joiden suunta on usein toinen kuin pintavirtojen. Lisäksi on olemassa virtauksia, jotka kulkevat pintavirtausten alla, muun muassa Cromwellin virta. Niihin vaikuttavat lämpötilan ja suolaisuuden aiheuttamat veden tiheyserot. Napaseuduilla merivesi on tavallista suolaisempaa, koska vesi sitoutuu jäätiköihin. Tavallista suolaisempi vesi on myös tavallista tiheämpää, ja napaseuduilla vesi on jo kylmyydenkin vuoksi tiheimmillään. Tällainen vesi painuu alas ja aiheuttaa pystyvirtauksen. Samoin tapahtuu trooppisilla alueilla, joissa vettä haihtuu voimakkaasti. Haihtuminen nostaa veden suolapitoisuutta, ja vesi painuu samalla tavoin alas.


title: Merivirta

text: Pysty- ja pintavirtaukset liittyvät yhteen saumattomaksi kokonaisuudeksi, termohaliinikierroksi. Ilman sitä meret päiväntasaajan seudulla, missä vettä haihtuu enemmän kuin sataa, muuttuisivat ajan mukana yhä suolaisemmiksi, kun taas jokien lähellä suolapitoisuus vain laskisi laskemistaan. Länsi-Eurooppaa talvella lämmittävä Golfvirta on termohaliinikierron osa.


title: Merivirta

text: Merivirrat tasaavat maapallon lämpötiloja päiväntasaajan ja pohjoisten leveysasteiden välillä. Merivirrat ovat merkittäviä Maan lämpötasapainon kannalta, sillä ilman niiden ja tuulten tasaavaa vaikutusta esimerkiksi Suomessa olisi nykyistä noin 10 °C kylmempää ja vastaavasti päiväntasaajalla nykyistä kuumempaa.


title: Merivirta

text: Voimakas kylmä merivirta viilentää maapalloa, lämmin lämmittää. Jos kylmä merivirta kiertää esteettä maapallon navan ympäri, maapallo kylmenee. Jos lämmin merivirta kiertää päiväntasaajaa, maapallo lämpenee.


title: Merivirta

text: Merivirtojen voima ja suunta muuttuvat ilmastonmuutosten mukana. Tunnettu ilmastoon vaikuttava merivirtojen suunnan jaksoittainen muutos on El Niño -ilmiö. Se syntyy, kun päiväntasaajan vastavirta on voimakas ja tavanomaista lämpimämpi Etelä-Amerikan rannikolla. Sillä on huomattavia ilmastollisia vaikutuksia Etelä-Amerikassa, Aasiassa ja Australiassa.


title: Mayne Reid

text: Thomas Mayne Reid (4. huhtikuuta 1818 – 22. lokakuuta 1883) oli irlantilaissyntyinen romaanikirjailija. Hän on tunnettu seikkailukirjoistaan, joista monet sijoittuvat Yhdysvaltoihin ja Meksikoon.


title: Mayne Reid

text: Mayne Reid syntyi Pohjois-Irlannissa papin poikana mutta lähti 20-vuotiaana Yhdysvaltoihin onnea etsimään. Hän matkusteli Yhdysvaltojen eteläosissa ja Pohjois-Meksikossa käyden mm. kauppaa intiaanien kanssa. Reid aloitti kirjallisen uransa Pennsylvaniassa vuonna 1842 kirjoittamalla sanomalehteen runoja. Hän muutti pian Philadelphiaan, jossa hän julkaisi lisää runoja lehdissä ja ystävystyi Edgar Allan Poen kanssa.


title: Mayne Reid

text: Vuonna 1846 Meksikon sodan puhjetessa Reid pestautui Yhdysvaltojen armeijaan ja osallistui useisiin taisteluihin. Hän toimi samalla newyorkilaisen sanomalehden kirjeenvaihtajana. Luutnanttina aloittanut Reid saavutti sodan aikana kapteenin arvon, jota hän käytti loppuelämänsä ajan arvonimenään.


title: Mayne Reid

text: Reidin ensimmäinen romaani "War Life" (myöhemmin nimellä "The Rifle Rangers", suom. "Rajavartiosto") syntyi sodan jälkeen Meksikossa saaduista kokemuksista ja ilmestyi Ohiossa 1849. Seuraavan romaaninsa "The Scalp Hunters" (suom. "Päänahan metsästäjät") Reid kirjoitti palattuaan kotimaahansa, ja sitä seurasi pitkä seikkailuromaanisarja, jolla Reid saavutti suurta suosiota, erityisesti poikien keskuudessa.


title: Mayne Reid

text: Vuonna 1854 Reid meni naimisiin yli puolet itseään nuoremman englantilaisen Elizabeth Hyden kanssa. Pariskunnalle ei syntynyt lapsia, mutta avioliitto kesti Reidin kuolemaan asti. Vaikka Reid ansaitsi kirjoillaan hyvin ja hänen kirjojaan käännettiin lukuisille kielille, hän tuhlasi surutta ja teki konkurssin vuonna 1866.


title: Mayne Reid

text: Elämänsä loppupuolen Reid vietti Englannissa asuttuaan ensin muutaman vuoden Yhdysvalloissa, jossa sai Yhdysvaltojen kansalaisuuden vuonna 1868. Hän jatkoi kirjoittamista, vaikka sairaus vaivasi häntä. Lopulta sairaus vei Reidin hautaan vuonna 1883. Hänet haudattiin Lontooseen.


title: Samurai

text: Samurai () oli sotilasluokan jäsen feodaalisessa Japanissa. Nimi tulee klassisen japanin verbistä "saburau", ”vartioida”, ”palvella” (samurai = he, jotka palvelevat). Termi viittasi alun perin hallitsijan henkilökohtaisiin joukkoihin.


title: Samurai

text: Samurait kehittyivät 700-luvulla Heian-kaudella varhaisemmasta chūgen-ratsuväestä. Samurait olivat alun perin feodaalista raskasaseista eliittiratsuväkeä, jotka vastasivat Japanissa eurooppalaista ritaria. Heillä, kuten ritareillakin, oli tiukka kunniakoodistonsa sekä kulttuurinsa.


title: Samurai

text: Alkuvaiheen samurain pääase oli jousi ("yumi", "daikyu") ja sivuaseena tachi. Samuraitaktiikka perustui ratsujousimiesten yhteislaukaukselle suljetuin rivein, ja tämän jälkeiselle rajulle rynnäkölle miekoin. Taistelua edelsivät usein henkilökohtaiset haasteet ja kaksintaistelut sankarien välillä. Klassisen samuraiajan, kuten Fujiwaran sijaishallintokauden aikana käydyt Minamoto- ja Taira-klaanien välisen Genpei-sodan legendat heijastavat varhaisajan taktiikkaa.


title: Samurai

text:
Kamakura-kauden lopulla 1200-luvulla samurait joutuivat kohtaamaan uuden vihollisen, kunniakäsityksistä piittaamattomat mongolit. Vaikka japanilaiset selvisivätkin lopulta voittajina, mongoliuhka merkitsi toisaalta Kamakura-kauden kaatumista ja toisaalta klassisen samuraisodankäynnin muutosta. Vuoristoisessa maassa salkoasein aseistettu jalkaväki, jota aiemmin oli pidetty lähinnä apuaselajina, nousi arvoonsa, ja samurait ryhtyivät taistelemaan yhä useammin jalan.
Muromachi-kauden aikana jalkaväki (ashigaru) nousi samuraiden rinnalle tärkeäksi tekijäksi. Kurin merkitys alkoi korostua samuraisodankäynnissä, ja sotajoukot olivat yhä paremmin organisoituja ja varustettuja. Tätä sisällissotien leimaamaa kautta kutsutaan usein myös nimellä "gekokujo" (vallankumous), sillä yhteiskunta näki useiden vanhojen samuraisukujen väistymisen ja uusien nousun, ja lukuisia talonpoikaiskapinoita ("ikki"). Myös useat buddhalaisluostarit ryhtyivät varustamaan omia sotajoukkojaan. Munkkisotureita olivat "yamabushit" (vuorisotilas) ja "sōheit". 1400-luvulla oli myös pisin sisällissota fanaattisen ikkō-ikki-herätysliikkeen ottaessa Kagan provinssin hallintaansa liki sadan vuoden ajaksi.


title: Samurai

text: 1500-luku merkitsi samuraisodankäynnissä muutosta. Samurait nousivat jälleen ratsaille ja ottivat pääaseekseen peitsen ("yari"). Heidän taktiikakseen tuli nyt rynnäköinti ritarien tapaan suljetuin rivein. Portugalilaisten noustua maihin Tanegashimassa 1542, tuliaseet yleistyivät ja arkebuusista muodostui tärkeä ashigarun ase. 1500-luku oli jälleen sisällissotien aikaa, ja Takedan sekä Uesugin klaanin väliset sodat merkitsivät uuden sodankäyntidoktriinin hioutumista. Tuliaseet löivät itsensä lopullisesti läpi Nagashinon taistelussa 1575, jolloin Nobunaga Oda ashigaru-armeija kirjaimellisesti ampui Shingen Takedan klassisen samuraiarmeijan kappaleiksi.


title: Samurai

text: Sisällissodista selvisi voittajana lopulta Tokugawan klaani. Tokugawa-kaudella samurait muodostuivat omaksi yhteiskuntaluokakseen, joka oli valtapyramidin huipulla ja jolla oli yksinoikeus kantaa aseita, erityisesti samurain symbolina pidettyä katanaa. Samurait noudattivat bushidōksi (soturin tie) kutsuttua etiikkaa ja vastasivat siitä hengellään, kuuluisimpana esimerkkinä kivulias seppuku-itsemurha.


title: Samurai

text:
Samuraiden kausi loppui pian Meiji-restauraation jälkeen, kun samuraiden tulot lakkautettiin ja heiltä poistettiin aseenkanto-oikeus.
Japanin ruhtinaskunnat lakkautettiin 1869 ja daimiot lähetettiin eläkkeelle. Maahan säädettiin yleinen asevelvollisuus 1872. Samuraiden riisinä saama palkka lakkautettiin ja tämä etu muutettiin valtion obligaatioiksi, jotka tuottivat vuotuista korkoa. Samuraille tämä merkitsi kuitenkin merkittävää tulojen vähennystä. Samurait joutuivat hakeutumaan toisiin töihin, kuten opettajiksi, virkamiehiksi, upseereiksi tai yrittäjiksi. Kyūshūn Satsuman hanin samurait nousivat vielä kapinaan 1877, mikä kukistettiin suurin ponnistuksin.


title: Samurai

text: Samurain elämää ohjasivat moninaiset eettiset säännöt ja velvollisuuskoodit jotka tunnettiin nimellä "bushidō". Samurain tuli olla ehdottoman kuuliainen isännälleen. Taistelussa samurai taisteli lähinnä isäntänsä, sukunsa ja klaaninsa ("hanin") puolesta itsensä unohtaen. Hänen uhrauksistaan taistelukentällä kantoi kunnian hänen sukunsa. Vastaavasti epäonnistumisesta tai pelkuruudesta kärsi hänen sukunsa kollektiivisesti.


title: Samurai

text: Verikosto ("Fukushū") oli läsnä samurain elämässä lähtemättömästi. Tapa vaati hakemaan leppymättä kostoa isänsä- tai isäntänsä surmaajaa tai surmaajan sukua tai hania vastaan. Tämä selittää tavan jossa sodissa tai kahakoissa voittanut osapuoli pyrki tappamaan vastustajan johtajan suvun mahdollisimman täydellisesti, naiset, vanhukset ja lapset mukaan lukien vähentääkseen "fukushūn" seurauksia omaa sukuaan kohtaan.


title: Samurai

text: Taloudenhoito oli samurai-luokan naisten päävelvollisuus varsinkin feodaaliaikana, jolloin suvun miehet saattoivat olla pitkiä aikoja poissa osallistuen sotiin kaukana kotiseudulta vaikeakulkuisessa Japanissa. Samurai-luokan vaimosta käytettiin nimitystä "okusan" (hän joka jää kotiin). Miehen poissa ollessa samuraivaimo vastasi ja teki päätökset kaikesta kotiin liittyvästä: niin taloudesta, kodinhoidosta, viljelyksistä, rahankäytöstä ja jopa kodin aseellisesta puolustamisesta.


title: Samurai

text: Samurai-klaanien ”miestentaidot” ("dangyo") tarkoittivat taitoja, joita samurain oli opiskeltava ja taidettava, jotta olisi hyödyksi isännälleen. Osa näistä oli varsinaisia sotakentän taistelutaitoja ("Kakutō bugei"), mutta osa sivistystä, kuten esimerkiksi matematiikkaa tai kirjallisuutta. Täydellisenä tällainen oppi tuli ylemmän samurai-luokan osalle ja alhaisemmat luokat joutuivat tyytymään hajanaisempaan kokonaisuuteen.


title: Samurai

text: Sotakentän taidoista tärkeimmät olivat ratsastus- ("bajutsu"), jousiammunta- ("kyūjutsu"), miekkailu- ("kenjutsu") ja keihäänkäyttötaito ("sōjutsu"). Taitoja alettiin harjoittaa nuorena: aatelispojat jo 13-vuotiaasta, sillä suurtaisteluissa ja sodissa valtaosa sotilaista oli alle 20-vuotiaita. Toisin kun samurai-luokka, värvätyt talonpojat eivät saaneet käytännössä mitään sotilaskoulutusta, vaan taidot karttuivat taisteluissa ja kahakoissa, jos säilytti niissä henkensä.


title: Kuvitteellinen hahmo

text: Kuvitteellinen eli fiktiivinen hahmo on mielikuvituksessa ja tarinoissa esiintyvä hahmo, jota ei ole olemassa. Kuvitteellinen hahmo voi olla esimerkiksi ihminen, eläin, avaruusolento tai esine. Tarinan tärkein kuvitteellinen hahmo on päähahmo eli sankari tai sankaritar. Kuvitteellisia hahmoja esiintyy esimerkiksi kirjallisuudessa, elokuvissa ja sarjakuvissa. Jotkut kuvitteelliset hahmot voivat perustua todellisen elämän henkilöihin.


title: Bangui

text: Bangui on Keski-Afrikan tasavallan pääkaupunki. Se sijaitsee Kongon demokraattisen tasavallan rajalla. Ubangijoki erottaa Banguin kongolaisesta Zongosta. Banguin tärkeimmät vientituotteet ovat puuvilla, puu, kahvi ja sisal. Kaupungin teollisuuslaitokset valmistavat kankaita, elintarvikkeita, olutta ja saippuaa.


title: Bangui

text: Arkeologisten tutkimusten mukaan asutus on paikalla ikivanhaa, se periytyy jo rautakaudelta. Esinelöytöjä on ajoitettu noin 900 vuotta ennen ajanlaskun alkua valmistetuiksi. Kaupunki perustettiin vuonna 1889. Ranskalaiset rakensivat kaupunkiin radioaseman vuonna 1932. Sitä kutsuttiin tuolloin Afrikan syrjäisimmäksi radioasemaksi. Kaupungin ensimmäinen pankki avattiin vuonna 1946.


title: Bangui

text: Keski-Afrikan tasavalta itsenäistyi vuonna 1960 ja Banguista tuli sen pääkaupunki. Sen jälkeen kaupunki on ollut useiden poliittisten levottomuuksien ja taisteluiden näyttämönä. Vuosina 1960–1966 Keski-Afrikan tasavallan presidenttinä oli David Dacko. Hänen aikanaan Banguissa vallitsi timanttikaupan nousukausi. Se päättyi Jean-Bédel Bokassan vallankaappaukseen. Yliopisto avattiin vuonna 1970.


title: Bangui

text: Vuonna 2012 Bangui arvioitiin maailman neljänneksi vaarallisimmaksi kaupungiksi.


title: Bangui

text: Väkiluku vuonna 2003 oli noin 623 000. Vuoden 2009 arvion mukaan 701 597.


title: Bangui

text: Vuonna 2013 kaupungissa ovat taistelleet hallituksen ja Séléka-kapinallisryhmittymän joukot.


title: Bangui

text: Banguissa sijaitsee kansainvälinen lentoasema. Sieltä on lauttayhteys Zongoon Kongon demokraattiseen tasavaltaan. Kaupungista on myös tieyhteydet Kameruniin, Tšadiin ja maan pohjoisosaan.


title: Bangui

text: Bangui sijaitsee Keski-Afrikan tasavallan eteläosassa Ubangijoen pohjoisrannalla. Joki on Kongon sivujoki ja sen toisella puolen on Kongon demokraattinen tasavalta. Osa kaupungista on usein tulvien uhkaama. Vuoden 2009 tulvat jättivät 14 500 henkeä kodittomiksi.


title: Bangui

text: Banguissa on trooppinen, kuuma ja kostea ilmasto: päivän ylin lämpötila on yli 30 aina paitsi heinä- ja elokuussa. Joulukuusta helmikuuhun on hiukan vähäsateisempi kausi.


title: Enugu

text: Enugu () on suuri kaupunki Nigeriassa, Enugun osavaltion pääkaupunki. Vuonna 2005 kaupungin rajojen sisällä arvioitiin elävän noin 564 000 henkeä. Heistä suurin osa on igboja. Enugussa on yliopisto ja omat televisio- ja radioasemat. Enugu oli Biafran pääkaupunki sen lyhyen itsenäisyyden aikana.


title: Rohan

text: Rohan (myös Riddermark tai Mark) on valtakunta J. R. R. Tolkienin luomassa fantasiamaailmassa Keski-Maassa.


title: Rohan

text: Pohjalaisiin kuuluva kansa "éothéod" asuivat aiemmin pohjoisessa Anduinin rannoilla. Gondor oli pyytänyt "éotheodilta" apua taisteluun ja he ratsastivat kuninkaansa Eorl Nuoren johdolla Celebrantin kentälle ja vuonna 2510 Kolmatta Aikaa he voittivat yhdessä Gondorin miesten kanssa itäläisiin kuuluvan ihmiskansa "balchoth"in sekä Sumuvuorten örkkien yhteisjoukot. Palkkioksi Gondorin käskynhaltija Cirion antoi "éotheodille" asuttavaksi Calenardhonin, Gondorin läänityksen. Se oli ollut koko Gondorin historian ajan harvaan asutettu alue. "Éothéod" antoivat tuolle maalle nimen Ratsastajain Mark ja itseään he kutsuivat Eorlin pojiksi, mutta Gondorissa tuota maata kutsuttiin Rohaniksi eli Hevosten Maaksi ja sen asukkaita "rohirrim"iksi eli Rohanin asukkaiksi.


title: Rohan

text: Eorl kaatui Woldissa käydyssä taistelussa vuonna 2545, mutta hänen poikansa Brego ajoi itäläiset pois. Brego sai tietää, että heidän maillaan oli asunut vuosisatoja mustainmaalaisia. Hän karkotti mustainmaalaiset pois, mutta teki heistä niin vihollisiaan. Mustainmaalaiset alkoivat vihata "rohirrim"ia, Rohanin asukkaita, ja kutsuivat heitä vaalean tukkansa vuoksi halveksuvasti nimellä "forgoil", "olkipäät". Brego rakensi Rohanin pääkaupungin, Edorasin, ja Meduseldin Kultaisen Kartanon.


title: Rohan

text: Bregon vanhempi poika Baldor meni Kuolleiden Kulkuteille ja katosi. Brego kuoli suruun ja hänen nuoremmasta pojastaan Aldorista tuli kuningas. Hän sai nimen Aldor Vanha, koska hän hallitsi Rohanin kuninkaista pisimpään. Aldorin hallituskaudella viimeisetkin mustainmaalaiset ajettiin pois ja Rohanin asukasluku kasvoi.


title: Rohan

text: Rohan kukoisti, kunnes kuningas Déorin hallituskaudella mustainmaalaiset hyökkäsivät Rohaniin. Ne valloittivat Rautapihan linnoituksen ja "rohirrim" eivät kyenneet ajamaan heitä pois. Déoria seurasi Gram, jonka poika oli Helm Vasarakoura. Helmin tultua Rohanin yhdeksänneksi kuninkaaksi vuonna 2741 mustainmaalaiset valloittavat Rohanin ja Edorasin. Helm pakeni Ämyrilinnaan ja sen takaiseen solaan Edorasin asukkaiden kanssa. Gondor ei voinut antaa apua, koska merirosvot olivat sen kimpussa. Helm Vasarakoura ja hänen poikansa Haleth ja Háma kuolivat, mutta Helmin sisarenpoika Freáláf ajoi mustainmaalaiset pois ja surmasi heidän johtajansa Wulfin. Ämyrilinnan takana olevaa solaa ryhdyttiin kutsumaan Helmin syvänteeksi ja Fréaláfista tuli seuraava kuningas.


title: Rohan

text: Velho Saruman Valkoinen ylisti "rohirrim"in uljautta ja muutti asumaan Rautapihaan, jonka mustainmaalaiset olivat hylänneet. Saruman väitti olevansa Gondorin ja Rohanin liittolainen, mutta myöhemmin keräsi ympärilleen mustainmaalaisia ja örkkejä tuhotakseen Rohanin ihmiset. Freáláfin pojasta Bryttasta tuli yksi Rohanin suosituimpia hallitsijoita, koska hän oli antelias ja auttoi kansaa.


title: Rohan

text: Kuningas Folcwine lähetti poikansa Folcredin ja Fastredin Gondorin apuun "haradrim"ia vastaan ja eteläiset lyötiin. Folcred ja Fastred kuitenkin kaatuivat ja Folcwinen nuorimmasta pojasta Fencelistä tuli kuningas. Fengel oli kuitenkin ahne ja hänen poikansa Thengel pakeni Gondoriin. Thengelistä tuli hyvä kuningas ja hänen ainoasta pojastaan Théodenista tuli yksi Rohanin maineikkaimmista kuninkaista.


title: Rohan

text: Vuonna 3014 Théoden joutui Sarumanin vaikutusvallan alle, mutta vuonna 3019 Gandalf paransi hänet. Théodenin poika Théodred kaatui Rautkymin kahlaamoiden taistelussa ja Éomer Éomundin pojasta tuli kuninkaan perillinen. Éomer oli Théodenin sisarenpoika. Théoden johdatti kansansa voittoon Ämyrilinnan taistelussa, jossa Sarumanin armeija tuhottiin. Entit tuhosivat Rautapihan ja vangitsivat Sarumanin. Théoden lähti mukanaan 6000 ratsumiestä Gondoriin. He pelastivat Minas Tirithin tuholta ja Théoden tappoi "haradrimin" kuninkaan, mutta Angmarin Noitakuningas surmasi Théodenin. Théodenin sisarentytär Éowyn tappoi Noitakuninkaan hobitti Meriadoc Rankkibukin kanssa ja Éomerista tuli Rohanin kuningas.


title: Rohan

text:
Sauron lyötiin ja Éomerista tuli kuningas Elessarin hyvä ystävä. Hänen valtakaudellaan Rohan kukoisti ja sen asukkaat elivät rauhassa.
"Rohirrim"in kieli () on Tolkienin kirjoissa käännetty muinaisenglanniksi johtuen sen ja westronin välisen arkaaisen sukulaisuuden vertaamisesta muinaisenglannin ja nykyenglannin sukulaisuuteen.


title: Rohan

text: Ainoastaan harvat sanat "rohirrim"in kielen varsinaisesta muodosta on tiedossa, kuten "kûd-dûkan", mikä tarkoittaa "kolonkaivajaa". Sana juontuu westroninkielisestä sanasta "kuduk", jolla hobitteja kutsutaan. Muinaisenglanniksi "hobitti" on "holbytla". Sana "éo", joka tarkoittaa "hevosta" on oikeasti "lô" tai "loh" ja siitä juontuvat nimet "Riddenmark" ja "Éothéod" ovat oikeasti rohirrimiksi "Lôgrad" ja "Lôthur".


title: Rohan

text: Théodenin nimi on oikeasti "Tûrac", mikä tarkoittaa "kuningasta". Muinaisenglanninkielinen käännös tulee sanasta "þēoden", mikä tarkoittaa "kansan johtajaa".


title: Mando Diao

text: Mando Diao on garage rock -yhtye Borlängestä, Ruotsista. Yhtye perustettiin vuonna 1999 ja se esiintyi ensimmäistä kertaa julkisesti samana vuonna.


title: Mando Diao

text: Mando Diaon ensimmäinen albumi, "Bring 'Em In", ilmestyi Ruotsissa vuonna 2002. Vuonna 2004 se julkaistiin myös ulkomailla. Kolmas albumi "Ode to Ochrasy" oli monta viikkoa Ruotsin listan kärjessä.


title: Mando Diao

text: Yhtyeen tunnetuimpia kappaleita ovat "Dance With Somebody", "Black Saturday", "God Knows", "Sheepdog" ja "Gloria".


title: Stageira

text: Stageira (, joskus myös "Stageiros", ) oli antiikin aikainen kaupunki ja kaupunkivaltio ("polis") Khalkidiken niemimaan itärannikolla Kreikassa. Sen arkeologinen alue sijaitsee Aristotéliin kunnassa lähellä nykyistä Olympiádan kylää, noin kahdeksan kilometriä pohjoiskoilliseen nykyisestä Stágiran kylästä.


title: Stageira

text: Stageira perustettiin arkaaisella kaudella noin vuonna 655 eaa. Se oli alun perin Androkselta tulleiden joonialaisten siirtokunta. Myöhemmin kaupunkiin muutti Khalkiin asukkaita Euboialta. Stageiran huippukautta oli noin aika 500–350 eaa. Persialaissotien aikaan kaupunki oli persialaisten valtaama. Sodan jälkeen Stageira liittyi Ateenan johtamaan Deloksen meriliittoon. Vuonna 424 eaa. se kuitenkin hakeutui eroon liitosta ja antautui Brasidaan johtamille spartalaisille joukoille. Vuonna 422 eaa. Ateena yritti vallata takaisin Staigeiran ja muut alueelta menettämänsä kaupungit, kuten Akanthoksen ja Amfipoliin, mutta epäonnistui. Tämän jälkeen kaupunki ei enää palannut liittoon Ateenan kanssa.


title: Stageira

text: Stageira tunnetaan filosofi Aristoteleen syntymäpaikkana (384 eaa.). Makedonian uhan kasvaessa 300-luvulla eaa. kaupunki liittyi Khalkidiken liittoon, jota johti Olynthos. Filippos II valtasi ja tuhosi kaupungin Olynthoksen sodassa vuonna 349 eaa. Myöhemmin joko Filippos tai Aleksanteri Suuri, jonka opettajana Aristoteles toimi, kunnostutti kaupungin kiitollisuudesta Aristotelesta kohtaan. Kreikkalaisen perinteen mukaan Stageiran asukkaat siirrättivät Aristoteleen ruumiin kaupunkiin tämän kuoleman jälkeen. Haudalle rakennettiin alttari, hänet nimitettiin kaupungin ”perustajaksi” ja hänen kunniakseen perustettiin Aristoteleia-juhlat.


title: Stageira

text: Kaupunki ei kuitenkaan säilynyt olemassa pitkään tämän jälkeen, ainakaan merkittävänä, ja se autioitui lopullisesti joskus hellenistisellä tai viimeistään roomalaisella kaudella. Bysanttilaisella keskiajalla noin vuoden 1000 tienoilla paikalle rakennettiin linnoitus.


title: Stageira

text: Stageiran arkeologiset kaivaukset alkoivat 1960-luvun lopulla. Kaivauksia on jatkettu vuodesta 1990 lähtien, ja ne jatkuvat edelleen. Tutkimusten yhteydessä raunioita on myös kunnostettu.


title: Stageira

text: Stageira oli rakennettu niemelle, joka tunnetaan nykyisin nimellä Liotópi. Kaupunki oli kahdella kukkulalla, josta matalampi oli pohjoisempana niemen kärjessä ja korkeampi akropoliina toiminut kukkula niemen juuressa. Alkuperäinen asutuspaikka oli pohjoisemmalla kukkulalla, kun taas eteläisemmälle kukkulalle kaupunki laajeni väkiluvun kasvaessa 400-luvulla eaa.


title: Stageira

text: Kaupunki oli ympäröity muurilla, jonka kokonaispituus oli noin kaksi kilometriä ja paksuus noin kaksi metriä, ja jossa oli useita neliskulmaisia ja pyöreitä torneja. Muurit oli rakennettu kalkkikivestä ja marmorista usealla eri tyylillä. Kaupungin agora eli kokoontumis- ja kauppapaikka sijaitsi kahden kukkulan välisen satulan alueella. Sen laidalla oli kaupungin politiikassa käytetty stoa eli pylväshalli, jonka koko oli noin 26 x 6 metriä.


title: Stageira

text: Kaupungin tärkein temppeli sijaitsi pohjoisemman kukkulan koillisosassa. Se oli rakennettu arkaaisella kaudella 500-luvulla eaa. Jumalaa, jolle se oli omistettu, ei tiedetä. Saman kukkulan rinteestä on löydetty myös kaksi pienempää pyhäkköä, joista toinen oli omistettu Demeterille. Lukuisia yksityistaloja ja työpajoja on tunnistettu niin arkaaiselta, klassiselta kuin hellenistiseltäkin kaudelta. Kaupungin kadut oli kivetty.


title: Stageira

text: Kaupungista tehtyjä löytöjä on Polýgyroksen arkeologisessa museossa.


title: Charles Ives

text: Charles Edward Ives [aivz] (20. lokakuuta 1874 Danbury, Connecticut – 19. toukokuuta 1954 New York) oli merkittävä yhdysvaltalainen säveltäjä.


title: Charles Ives

text: Charles Ives sai musiikinopetusta aluksi isältään, ja myöhemmin hän opiskeli Horatio Parkerin johdolla. Valmistumisensa jälkeen Ives päätti lähteä vakuutusalalle ja säveltää vain vapaa-aikanaan. Asiaan Ives on todennut: "If a composer has a nice wife and some nice children, how can he let them starve on his dissonances?" Vuonna 1908 Ives muutti New Yorkiin. Täällä hän sävelsi merkittävimmät teoksensa, kuten neljännen sinfoniansa vuosina 1910–1916. Vuonna 1918 Ives alkoi kärsiä toistuvista sydänkohtauksista. Tämän jälkeen hän sävelsi enää hyvin vähän. Useimmat Ivesin teokset saivat suurta arvostusta vasta hänen kuolemansa jälkeen.


title: Charles Ives

text: Merkittäviä Ivesin teoksia ovat mm. 3. sinfonia (1904) ja 4. sinfonia (1909–16), 2. pianosonaatti "Concord, Mass." (1915) ja sävelrunot "Central Park in the Dark" ja "The Unanswered Question" (molemmat 1906) sekä "Three Places in New England" (1903–14).


title: Sud Aviation Caravelle

text: Sud Aviation SE 210 Caravelle oli ranskalaisen "Sud Aviation" -yhtiön valmistama lyhyen ja keskipitkän kantaman suihkumatkustajakone. Konetyyppi otettiin käyttöön vuonna 1955 ja se oli ensimmäinen menestyksellinen suihkumatkustajakone. Aiempia englantilaisia De Havilland Cometeja oli tuhoutunut useita, jonka takia ne poistettiin käytöstä varsin pian. Caravelle oli hyvin suosittu Länsi-Euroopassa, mutta Yhdysvaltoihin niitä ostettiin vain 20 kappaletta.


title: Sud Aviation Caravelle

text: 12. lokakuuta 1951 Ranskan Comité du Matériel Civil (siviililentokonekomitea) julkaisi spesifikaation keskipitkän kantaman lentokoneelle. Direction Technique et Industrielle toimitti sen teollisuudelle. Siinä pyydettiin suunnitelmaa 55–65-paikkaisesta lentokoneesta, jonka kantama on 2 000 kilometriä, joka kuljettaa tuhat kilogrammaa rahtia ja lentää 600 kilometrin tuntinopeudella. Moottorien tyyppi ja lukumäärä oli vapaasti valittavissa. Ranskan lentokonetehtaat olivat tehneet tutkielmia tällaisesta koneesta vuodesta 1946 asti. 1951 jokainen ranskalainen lentokonetehdas teki ainakin yhden oman ehdotuksen, kaikkiaan ehdotuksia tuli 20.


title: Sud Aviation Caravelle

text: Comité du Matériel Civil valitsi kolme ehdotusta lähemmin tarkasteltaviksi 28. maaliskuuta 1952: Tässä vaiheessa Rolls-Royce lupasi toimittaa uuden version Avon-moottorista, jossa olisi 40 kilonewtonin työntövoima, jolloin S.O.60:n ja X-210:n moottoreiden lukumäärää voitiin vähentää.


title: Sud Aviation Caravelle

text: Komitea pyysi SNCASE:a päivittämään X-210 -ehdotusta kaksimoottoriseksi, joka jätettiin komitealle heinäkuussa 1952. Tämä hanke valittiin rahoitettavaksi. 6. heinäkuuta 1953 tilattiin kaksi prototyyppiä ja kaksi runkoa väsymistesteihin. Koneessa oli DH Cometista lainattuja piirteitä, mm. nokka ja ohjaamo. Comet oli tuhoutunut siten, että sen neliskulmaisten ikkunoiden kulmista oli metallin väsymisen kautta syntynyt säröjä, jotka saavutettuaan kriittisen koon hajottivat koko koneen lennon aikana. Tämä johtui siitä, että brittiläiset pommikoneet eivät olleet toisen maailmansodan aikana paineistettuja, ja siksi paineistetun koneen suunnittelussa ei ymmärretty tehdä pyöreitä ikkunoita. Amerikkalaiset ymmärsivät tämän, koska olivat tehneet paineistettuja pommikoneita sotaan. Ranskalaiset pyrkivät välttämään brittien virheet. Caravellestä tuli myös ensimmäinen matkustajakone, jonka moottorit oli sijoitettu takarunkoon.


title: Sud Aviation Caravelle

text: Ensimmäisen prototyypin ensiesittely oli 21. huhtikuuta 1955 ja se teki ensilentonsa 27. toukokuuta 1955. Air France tilasi konetta 1956 ja SAS 1957. 1957 Sud-Est fuusoitui Sud-Ouest -yhtiön kanssa ja syntyi Sud Aviation, mutta koneen tyyppinimessä SE säilyi. Kone sai tyyppihyväksynnän toukokuussa 1959.


title: Sud Aviation Caravelle

text: Koneesta valmistettiin useita eri versioita sen käyttöiän aikana. Moottorit tulivat tehokkaammiksi ja lentoonlähtöpaino kaksinkertaistui.


title: Sud Aviation Caravelle

text: Sud Aviation alkoi suunnitella yliäänimatkustajakonetta, jonka nimeksi tuli Super-Caravelle. Tämä suunnittelutyö johti tulokseen vasta yhdessä brittiläisen Bristol Aeroplane Companyn suunnitelmien kanssa – tuloksena syntyi Concorde.


title: Sud Aviation Caravelle

text: Kaikkiaan 279 Caravellea rakennettiin, kun 200 konetta oli kannattavuusraja. Caravelle oli lentokonetehtaille ensimmäinen suihkumoottoreilla varustettu matkustajakone, joka tuotti voittoa. Tähän päästiin seuraavaksi vasta 1970-luvulla.


title: Sud Aviation Caravelle

text: 28. elokuuta 2004 tuhoutui Ruandassa viimeinen varmasti käytössä oleva Caravelle, tosin toukokuussa 2005 raportoitiin arvostetussa AirlinerWorld-lehdessä, että kaksi Caravellea olisi vielä käytössä, molemmat Afrikassa.


title: Sud Aviation Caravelle

text: Caravellea on valmistettu useana eri versiona:


title: Sud Aviation Caravelle

text: Valmistetuista 282 Caravelle-koneesta 65 eli noin 23,0 prosenttia tuhoutui onnettomuuksissa, terroriteoissa ja muissa tapahtumissa. Vertailun vuoksi saman aikakauden ja kokoluokan koneista vastaava osuus de Havilland Cometilla on 22,3 prosenttia ja Tupolev Tu-104:llä 17,9 prosenttia.


title: Sud Aviation Caravelle

text: Caravellen pahin onnettomuus tapahtui 14. toukokuuta 1972 Yhdystyneiden arabiemiirikuntien Kalbassa, kun Sterling Airwaysin lennon 296 miehistö luuli vanhentuneen lentosuunnitelman vuoksi olevansa lähempänä Dubaita kuin todellisuudessa. He aloittivat lähestymisen liian aikaisin eivätkä huomanneet virhettään, koska luulivat läheisiä kaupunkeja lentokentän valoiksi. Kone päätyi vuoristoiselle alueelle ja laskeutui alemmas, kunnes törmäsi vuoreen. Kaikki 112 lennolla ollutta saivat surmansa onnettomuudessa.


title: Sud Aviation Caravelle

text: Lentokoneen suoritusarvoihin vaikuttavat monet tekijät, kuten koneen kulloinenkin massa ja säätila. Lisäksi lentoyhtiöt ovat eri aikoina tehneet koneisiin erilaisia muutoksia, jotka vaikuttavat suoritusarvoihin. Tekniset tiedot ovat siis vain suuntaa antavia.


title: Sud Aviation Caravelle

text: 18. tammikuuta 1958 Aero, nykyinen Finnair, tilasi kolme Caravelle IA -konetta, jotka toimitettiin keväällä 1960. Suomen siviili-ilmailun ensimmäinen suihkukone saapui 23.2.1960. Kutsuvieraina lennolla olivat mm. kulkulaitosministeri Arvo Korsimo, Aeron toimitusjohtaja Leonard Grandell, Helsingin sanomien päätoimittaja Yrjö Niiniluoto ja merenkulkuneuvos Antti Wihuri. Koneen lensi Suomeen Olli Puhakka. Koneissa oli 16 ensimmäisen luokan ja 57 turistiluokan paikkaa. Koneet muutettiin Caravelle III -malleiksi alkuvuonna 1961. Vuonna 1962 Finnair sai vielä yhden Caravelle III:n, jonka myötä tilauslennot tulivat mahdollisiksi, niitä lennettiin Teneriffalle, Palma de Mallorcaan ja Riminiin. Yhtiön sisällä Caravelle III -malleista käytettiin kutsumanimeä "Höyry-Caravelle" uudempien versioiden tultua käyttöön. Aero myi Caravelle III:t syksyllä 1964.


title: Sud Aviation Caravelle

text: Kesällä 1964 Aerolla oli vuokralla myös yksi Caravelle VI-R. Heinäkuussa 1964 Aero vastaanotti ensimmäiset Caravelle 10 B3 -koneet, joista yhtiö käytti nimeä "Super Caravelle". Ensimmäistä konetta oli Helsinki-Vantaan lentoasemalla vastaanottamassa satapäinen vastaanottajajoukko. Vuosina 1964–1967 Super Caravelleja saatiin yhteensä kahdeksan. Lisäksi vuosina 1974–1976 Finnairilla oli vuokralla kaksi Caravellea.


title: Sud Aviation Caravelle

text: Finnair lensi viimeisen säännöllisen lentonsa Super Caravellella 30. huhtikuuta 1983. Kuitenkin vielä keväällä 1989 ruotsalainen Transwede lensi Finnairin vuoroja ns. wet-leasena kahdella Caravelle 10 B3 -koneella.


title: Sud Aviation Caravelle

text: Eräänlaisena tunnustuksena koneen menestyksestä Finnairin palveluksessa on yksi tie Vantaalla on nimetty koneen mukaan Caravellentieksi. Suomen posti on julkaissut 1.11.1963 Caravelle- ja 3.3.2003 Super Caravelle -aiheisen postimerkin.


title: Sud Aviation Caravelle

text: Suomen ilmailumuseossa Vantaalla on yksi Caravelle-simulaattori. Lisäksi ilmailuharrastajien keskuudessa on keskusteltu yhden koneen saamisesta Suomen ilmailumuseon kokoelmiin.


title: Aulus Gellius

text: Aulus Gellius (noin 130–180) oli antiikin roomalainen kirjailija ja latinan kielen kieliopintutkija.


title: Aulus Gellius

text: Gellius oli todennäköisimmin syntynyt Roomassa. Hän opiskeli Roomassa kielioppia ja retoriikkaa, ja Ateenassa filosofiaa. Tämän jälkeen hän palasi Roomaan, ja tarjosi siellä oikeuspalveluksia. Hänen opettajiinsa ja ystäviinsä kuuluivat muun muassa Sulpicius Apollinaris, Herodes Atticus ja Marcus Cornelius Fronto.


title: Aulus Gellius

text: Hänen ainoa teoksensa "Attikan öitä" ("Noctes Atticae") on saanut nimensä pitkistä talviöistä, jotka hän vietti Attikassa, jolloin teos sai alkunsa. Hän jatkoi sitä myöhemmin Roomassa. Se oli muodoltaan "adversaria", muistikirja, johon hän oli nopeasti kirjoittanut muistiin kaikenlaisia vähänkin erikoisempia asioita, joita hän oli kuullut keskusteluissa tai lukenut kirjoista. Se sisältää muun muassa kieliopillisia huomautuksia, filosofiaa, geometriaa, historiaa ja lähes kaikkia muita tietämyksen aloja.


title: Aulus Gellius

text: Teos on täysin vailla kaikkea järjestystä. Se on jaettu kahteenkymmeneen kirjaan. Niistä ovat säilyneet kaikki muut paitsi kahdeksas, josta on säilynyt ainoastaan sisällysluettelo. Teos on arvokas, koska se tarjoaa välähdyksiä tuon ajan yhteiskuntaan, tapoihin ja ihmisten päämääriin, sekä siksi, että se tarjoaa lukuisia katkelmia muutoin kadonneista antiikin ajan teoksista.


title: Herculaneum

text: Herculaneum oli muinaisitalialainen kaupunki Campaniassa. Se sijaitsi 8 km Napolista etelään. Herculaneumin kreikkalainen nimi oli Herakleion. Kaupungin perustusmyytissä Herakles rantautui laivoineen paluumatkallaan Espanjasta kaupungin juurelle uhraamaan jumalille ja siten perusti kaupungin antaen sille oman nimensä. Kaupungin kannalta tärkeitä jumaluuksia olivat myös Venus ja Apollo.


title: Herculaneum

text: Herculaneum oli huomattavasti pienempi kuin sen eteläpuolella sijaitseva Pompeji, mutta oli silti pieni rannikkokaupan keskus alueella.


title: Herculaneum

text: Vuonna 62 alueella oli voimakas maanjäristys, jonka keskuksen arvellaan sijainneen lähellä Pompejia. Herculaneum kärsi kuitenkin huomattavasti suurempia vahinkoja ja tuhoutui lähes täysin.


title: Herculaneum

text: Vuonna 79 Herculaneum tuhoutui lopulta kokonaan Pompejin, Stabiaen ja Boscorealen kera Vesuviuksen purkautuessa. Kaupunki hautautui enimmäkseen mudan ja laavan yhdistelmään. Tämä liikkui kuitenkin niin hitaasti, että suurin osa kaupungin väestöstä ehti suojaan, toisin kuin Pompeijissa missä nopeasti etenevät eri kaasut ja pyroklastinen tuhkapilvi surmasivat ihmiset ennen kuin he ehtivät pakoon. Kuivuessaan mudan ja laavan sekoite, joka on 15-18 m korkea, on kivettynyt, ja siksi kaivaustyöt Herculaneumissa ovat työläämpiä kuin esimerkiksi Pompejissa.


title: Herculaneum

text: Herculaneum rakennettiin uudestaan tuhon jälkeen keisarillisesta aloitteesta.


title: Herculaneum

text: Herculaneumista on jäljellä poikkeuksellisen hyvin säilyneitä muinaisjäännöksiä. Siellä on suoritettu kaivauksia muun muassa Papyrusten huvilassa, josta on löydetty huomattava kirjasto täynnä antiikin aikaisia papyrusrullia (niin kutsutut Herculaneumin papyrukset). Arkeologinen alue kuuluu nykyään Unescon maailmanperintöluetteloon. Kaivauksia on tehty vuodesta 1738.


title: Herculaneum

text: Herculaneumin tuhoutumisen jälkeen, aivan sen viereen, rakennettiin kaupunki nimeltään Resina. Vuonna 1969 kunnan nimi muutettiin Ercolanoksi.


title: Jere Lehtinen

text: Jere Kalervo Lehtinen (s. 24. kesäkuuta 1973 Espoo) on uransa päättänyt suomalainen jääkiekkoilija, Stanley Cup-voittaja sekä olympia- ja MM-mitalisti. Lehtinen oli pelipaikaltaan laitahyökkääjä.


title: Jere Lehtinen

text: Junioritasolla Lehtinen pelasi espoolaisissa jääkiekkoseuroissa. Hänen ammattilaisuransa käynnistyi jääkiekon SM-liigan Kiekko-Espoossa kaudella . Seuraavaksi kaudeksi hän siirtyi Turun Palloseuraan, jossa hän voitti kauden päätteeksi Suomen mestaruuden ja Raimo Kilpiö -palkinnon.


title: Jere Lehtinen

text: NHL:n Minnesota North Stars varasi Lehtisen numerolla 88, ja Lehtinen siirtyi NHL:ään voitettuaan kultaa kevään 1995 jääkiekon MM-kisoissa. North Stars siirtyi kuitenkin talousongelmien vuoksi ennen Lehtisen NHL-uran alkua Dallasiin ja vaihtoi nimensä Dallas Starsiksi. Lehtinen edusti Dallasia koko 14 kautta kestäneen NHL-uransa ollen seuransa merkittävimpiä pelaajia, ja voitti Dallasissa myös Stanley Cup -mestaruuden kaudella . Hän voitti urallaan kolmesti NHL:n parhaan puolustavan hyökkääjän palkinnon, Frank J. Selke Trophyn. Lehtinen pelasi NHL:n runkosarjassa 875 ottelua tehopistein 234+271=514. Hän päätti uransa vuonna 2010 kärsittyään viimeisinä kausina loukkaantumisista.


title: Jere Lehtinen

text: Lehtinen oli pitkään Suomen jääkiekkomaajoukkueen tärkeimpiä pelaajia. Hän edusti Suomea neljästi maailmanmestaruuskilpailuissa, kahdesti maailmancupissa ja viidesti olympialaisissa saavuttaen kahdeksan arvokisamitalia ja maailmancupin toisen sijan. Lehtinen on yksi menestyneimmistä suomalaisista jääkiekkoilijoista ja myös ainoa suomalainen jääkiekkoilija, joka on voittanut sekä jääkiekon maailmanmestaruuden että Stanley Cupin.


title: Jere Lehtinen

text: Lehtinen aloitti jääkiekkoilun Espoon Jääklubissa, ja nousi A-nuorten SM-liigaan Kiekko-Espoon riveissä 16-vuotiaana. Tulokaskaudellaan A-nuorten joukkueessa Lehtinen tehtaili 32 runkosarjan ottelussa tehopisteet 23+23=46, ja oli joukkueensa parhaimmistoa. Hän tahkosi espoolaisjoukkueen riveissä myös B-nuorten SM-liigaa ja I-divisioonaa. Kauden 1991–92 päätteeksi Lehtinen oli mukana ratkaisevassa osassa, kun Kiekko-Espoo nousi ensimmäistä kertaa SM-liigaan kukistaen nousussa Joensuun Jokipojat Lehtisen syöttäessä Tero Lehterän tekemän ratkaisumaalin. Menestyksekkään kauden johdosta 19-vuotias Lehtinen valittiin ensimmäistä kertaa MM-kilpailuihin edustamaan Suomea. MM-kilpailuissa Lehtinen pelasi 7 ottelua tehoin 1+1=2 Suomen joukkueen saavuttaessa hopeaa. Kesällä Lahdessa, Hennalan varuskunnassa varusmiespalvelukseen astunut Lehtinen varattiin NHL:ään Minnesota North Starsin toimesta numerolla 88.


title: Jere Lehtinen

text:
SM-liigaa Lehtinen pelasi Espoossa vain yhden kauden ajan. Nuori hyökkääjä kiinnostui Vladimir Jursinovin kovasta valmennustyylistä, joka oli tuottanut tulosta Turun Palloseuralle. Lehtiselle tarjottiin sopimusta Kiekko-Espoon lisäksi myös muilta Helsingin seudun liigajoukkueilta, mutta hyökkääjä päätti tarttua turkulaisjoukkueen tarjoukseen. Ensimmäisellä kaudellaan TPS:n riveissä Lehtinen pelasi 42 ottelua tehopistein 19+20=39, ja pudotuspelien 11 ottelussa yhtä monta maalia mättänyt Lehtinen oli ratkaiseva tekijä TPS:n noustessa SM-finaaliin kauden päätteeksi. Suomen mestaruuden vei kuitenkin Lehtiselle sopimusta tarjonnut Helsingin Jokerit. Samalla kaudella TPS kuitenkin voitti Jääkiekon Euroopan cupin. Keväällä 1992 Lehtinen oli jälleen Suomen joukkueen mukana Suomessa järjestetyissä MM-kilpailuissa.
Viimeisellä kaudellaan Suomessa Lehtinen teki oman piste-ennätyksensä SM-liigassa, kun 39 runkosarjaottelussa syntyi 42 tehopistettä. Pudotuspelien pistepörssissä Lehtinen oli kolmas tehopistein 2+13=15 TPS:n edetessä SM-kultaan tällä kertaa Jokerien jäädessä hopealle. Lehtinen valittiin SM-liigan tähdistökentälliseen yhdessä joukkuetovereidensa Saku Koivun ja Marko Kiprusoffin kanssa, ja hänet palkittiin myös liigan herrasmiespelaajalle annettavalla Raimo Kilpiö -palkinnolla. Menestyksekäs kausi sai jatkoa keväällä 1995, kun Lehtinen sekä Koivu tekivät ketjukaverinsa Ville Peltosen kanssa tuhoisaa jälkeä Tukholman MM-kilpailuissa, joissa Suomi saavutti historiansa ensimmäisen maailmanmestaruuden.


title: Jere Lehtinen

text:
Lehtinen suuntasi Pohjois-Amerikkaan kaudelle 1995–96. Harjoitusleirillä hyvän vastaanoton saanut hyökkääjä vakiinnutti pelipaikkansa Dallas Starsissa, mutta tammikuussa 1996 Lehtinen pudotettiin Dallasin IHL-liigassa pelaavaan farmiseuraan, Michigan K-Wingsiin yhden ottelun ajaksi. Tulokaskaudellaan NHL:ssä Lehtinen pelasi 57 ottelua tehopistein 6+22=28, pelaten pääasiassa samassa ketjussa supertähti Mike Modanon kanssa. Helmikuussa 1996 Lehtinen valittiin myös kuukauden tulokkaaksi.
Lehtinen kasvatti ottelumääräänsä toisella NHL-kaudellaan, kun hän pelasi 63 runkosarjaottelua tehoin 16+27=43. Modanon rinnalla tehoja iskenyt Lehtinen selviytyi joukkueineen myös pudotuspeleihin, mutta tutkapariksi kauden aikana kasvanut kaksikko ei pystynyt viemään joukkuettaan pudotuspeleissä seitsemää ottelua pidemmälle. Kaudella Lehtisen kyvyt noteerattiin kuitenkin tulokaskauteen verrattuna isommalla prosentilla, ja hän pääsi ensimmäistä kertaa urallaan ehdolle Frank J. Selke Trophyn, parhaan puolustavan hyökkääjän, saajaksi. Palkinto päätyi kuitenkin Buffalo Sabresissa kiekkoilleen Michael Pecan palkintokaappiin.


title: Jere Lehtinen

text:
Lehtisen kolmannella NHL-kaudella Dallasin peli oli ottanut suuren askeleen eteenpäin: joukkue voitti runkosarjan Modanon ja tehopisteet 23+19=42 iskeneen Lehtisen johdolla. Joukkueen menestyksekkäästi kulkenut kausi päättyi kuitenkin konferenssifinaaleihin, kun se putosi pudotuspeleistä Detroit Red Wingsiä vastaan. Lehtinen voitti kuitenkin Frank J. Selke Trophyn, johon oli jo edellisellä kaudella ollut ehdolla.
Neljännellä NHL-kaudellaan Lehtinen iski runkosarjassa 52 tehopistettä. Pudotuspeleissä Dallas eteni pitkän tien kautta finaaleihin kohtaamaan Buffalo Sabresin. Kuudenteen otteluun venynyt ottelusarja ratkesi vasta, kun ottelua oli pelattu lähes kahden tavallisen jääkiekko-ottelun verran: Lehtinen syötti kiekon ketjukaverilleen Brett Hullille, joka iski kiekon maaliin varmistaen Dallasille sen seurahistorian ensimmäisen Stanley Cup-mestaruuden. Lehtinen voitti myös Frank J. Selke Trophyn toistamiseen liigan parhaana puolustavana hyökkääjänä. Lehtinen toi mestaruuspokaalin näytille Espoon Länsi-Auto Areenalle, ja myöhemmin suomalaislaiturin nilkkaan tatuoitiin Stanley Cupin kuva, Dallasin logo sekä vuosiluku 1999 ja Lehtisen pelinumero 26.


title: Jere Lehtinen

text:
Kausi 1999–2000 kului Lehtisen osalta sairastuvalla. Selkävaivoista koko kauden kärsinyt laituri pelasi runkosarjassa vain 17 ottelua, mutta pudotuspeleissä hän oli mukana 13 ottelussa Dallasin pelatessa jälleen finaaleissa, joissa se koki tappion New Jersey Devilsille.
Kaudella 2002–03 Lehtinen pelasi 80 ottelua tehoin 31+17=48. Hyökkääjä palkittiin kolmatta kertaa urallaan parhaana puolustavana hyökkääjänä. Lisäksi Lehtinen valittiin edustamaan Suomea Salt Lake Cityn talviolympialaisiin. Seuraavalla kaudella NHL:ssä koitti , jonka vuoksi kausi jätettiin pelaamatta ja Lehtinen päätti pitää välivuoden ammattilaiskiekkoilusta.


title: Jere Lehtinen

text: Viimeisillä kausillaan NHL:ssä Lehtinen kärsi loukkaantumisista, jotka vaivasivat hyökkääjän kausia. Viimeisellä kaudellaan NHL:ssä 58 ottelua pelannut suomalaishyökkääjä takoi tehopisteet 4+13=17, jotka olivat edellisvuosiin verrattuna vajavaiset. Menestyksekkään pelaajauran luonut konkari tiedotti joulukuussa 2010 järjestetyssä tiedotustilaisuudessa ripustavansa luistimet naulaan 875 NHL-ottelun jälkeen.


title: Jere Lehtinen

text: Dallas Starsin täytettyä 20 vuotta vuonna 2013 seuran kannattajat äänestivät joukkueelle kaikkien aikojen unelmakokoonpanon. Lehtisen kannattajat valitsivat unelmajoukkueen ykkösketjuun Mike Modanon ja Brett Hullin rinnalle. Lehtinen nimettiin vuonna 2013 Hockey Hall of Fame -ehdokkaaksi.


title: Jere Lehtinen

text: Lehtinen pelasi arvokisoissa useaan otteeseen. Hän edusti Suomen jääkiekkomaajoukkuetta neljissä maailmanmestaruuskilpailuissa, viisissä olympiakisoissa sekä kahdessa maailmancupissa. Maajoukkueurallaan Lehtinen saavutti yhdeksän arvokisamitalia. Olympialakisoista Lehtinen saavutti kolme kertaa pronssimitalin sekä kerran hopeaa, MM-kilpailuista kerran kultaa ja kolmesti hopeaa, ja maailmancupista yhden hopeamitalin.


title: Jere Lehtinen

text:
Lehtinen debytoi A-maajoukkueen riveissä arvoturnauksessa vuoden 1992 MM-kilpailuissa. Kisoissa Lehtistä peluutettiin pääasiassa joukkueensa neljännessä hyökkäysketjussa, ja seitsemän ottelua pelannut hyökkääjä saavutti kisoissa tehopisteet 1+1=2. Suomi eteni finaaleihin, jonka Ruotsi voitti kuitenkin lukemin 5–2 NHL-tähtiensä johdolla.
Seuraavan kerran Lehtinen nähtiin maajoukkuepaidassa vuonna 1994 Lillehammerin olympialaisissa. Suomi saavutti kisoissa pronssia, ja Lehtinen teki turnauksessa kolme maalia. Samana keväänä hän osallistui myös MM-kilpailuihin. Suomi selvitti tiensä jälleen MM-finaaliin, jossa vastaan asettui kuitenkin Kanada. Lopulta ottelu venyi aina rangaistuslaukauskilpailuun, jossa Kanada selviytyi voittajaksi lukemin 2–1 peräti 12 lauotun rankkarin jälkeen. Tehot 3+5=8 turnauksessa iskenyt Lehtinen sijoittui turnauksen pistepörssissä jaetulle yhdeksännelle sijalle.


title: Jere Lehtinen

text: Kahden MM-hopean ja yhden olympiapronssin jälkeen suuret voitot tuntuivat karttavan Lehtistä. Tukholman MM-kilpailuihin valittu Lehtinen osoittautui MM-turnauksessa yhdeksi koko Suomen joukkueen avainpelaajista. Samassa hyökkäysketjussa Saku Koivun ja Ville Peltosen kanssa pelannut Lehtinen iski turnauksessa tehopisteet 2+5=7, ja kruunasi turnauksensa finaaliottelussa syöttämällä Peltosen tekemän 2–0-maalin, joka jäi lopulta ottelun voittomaaliksi Suomen voittaessa MM-kultaa Ruotsilta lukemin 4–1. Lehtinen valittiin turnauksen tähdistökentälliseen yhdessä ketjukaveriensa kanssa. Peltonen-Koivu-Lehtinen-ketjua alettiinkin kutsua Tupu-Hupu-Lupu-ketjuksi kolmikon loistavan yhteispelin johdosta.


title: Jere Lehtinen

text: Lehtisen seuraavaa arvokisamitalia tavoiteltiin vuoden 1996 maailmancupista, jossa Suomi kuitenkin putosi puolivälierissä. Naganon talviolympialaisissa vuonna 1998 Lehtinen oli joukkueensa johtavia pelaajia. Turnauksessa häntä peluutettiin yhdessä Koivun sekä Teemu Selänteen kanssa. Lehtinen iski kisoissa tehopisteet 4+2=6, ja sijoittui turnauksen pistepörssissä kahdeksanneksi Selänteen ja Koivun vallatessa pistepörssin kärkisijat. Suomi selvitti tiensä pronssiotteluun, jota ennen Selänne kuitenkin loukkaantui ja joutui jättämään ottelun väliin. Selänteen tilalle nostettiinkin entinen ketjukaveri Ville Peltonen, joka iski pronssiottelussa voittomaalin Suomen kaataessa Kanadan lukemin 3–2.


title: Jere Lehtinen

text:
Lehtisen seuraava arvokisamitali tuli vuoden 2004 maailmancupista. Finaaliin selviytynyt Suomi joutui taipumaan Kanadalle lukemin 3–2. Torinon talviolympialaisissa 2006 Lehtinen saavutti olympiahopeaa Ruotsin viedessä olympiakultaa. Mikäli Suomi olisi voittanut ottelun, Lehtisestä olisi tullut ensimmäinen suomalainen, joka liittyisi Kolmen kullan klubiin maailmanmestarina sekä Stanley Cup- ja olympiavoittajana. Pettymyksellisen olympiafinaalin jälkeen Lehtinen kieltäytyi paikasta vuoden 2006 MM-kisoissa, mutta seuraavana vuonna Lehtinen oli mukana MM-hopeaa saavuttaneessa joukkueessa.
Lehtinen teki viimeisen esiintymisensä maajoukkueen nutussa Vancouverin olympialaisissa 2010, jossa hänellä oli vielä kolmas ja viimeinen mahdollisuus liittyä kolmen kullan klubiin. Suomi saavutti turnauksessa pronssia, mutta Lehtinen jäi tehopisteittä.


title: Jere Lehtinen

text:
Lehtinen tutustui vaimoonsa Jaanaan vuonna 1994 Lillehammerin talviolympialaisten aikana. Pari avioitui kesäkuussa 1998, ja heillä on kaksostyttäret Anna ja Sofia sekä poika Joel, joka on isänsä tavoin jääkiekkoilija. Lehtinen asui perheineen pitkään Dallasissa, jossa hänellä on hyvin suuri ja vankka ihailijakanta. Nykyisin perhe asuu Espoossa.
Lehtinen tunnetaan suurena metallimusiikin ystävänä. Hän on kertonut pitävänsä muun muassa Slayerin, Iron Maidenin, Metallican sekä Megadethin musiikista ja Suomessa kesät viettävä Lehtinen käy usein musiikkifestivaaleilla ympäri Suomea. Hän on maininnut suosikkialbumeikseen Slayerin "Reign in Bloodin", Metallican "Master of Puppetsin" ja Iron Maidenin "Live After Deathin". Hän on myös lahjoittanut Slayerin muusikoille yhtyen jäsenten nimillä varustetut Dallas Starsin pelipaidat.


title: Papyrusten huvila

text: Papyrusten huvila () on erään suuren yksityisasunnon rauniot muinaisessa Herculaneumissa. Rakennus peittyi tuhkan ja hohkakiven alle Vesuviuksen purkautuessa vuonna 79. Rakennuksen nimi on peräisin siitä, että sen raunioista on löydetty suuri kirjasto, joka sisältää huomattavan määrän hiiltyneitä papyruksia. Rakennus on papyrologian kannalta hyvin merkittävä.


title: Papyrusten huvila

text: Huvilan omisti Julius Caesarin appi Lucius Calpurnius Piso Caesoninus. Rakennus oli koko Herculaneumin ja Pompejin alueen ylellisin. Se sijaitsi meren rannalla, sen pituus oli 245 metriä ja siinä oli neljä kerrosta. Siihen kuului uima-altaita, suihkulähteitä ja muita vesiaiheita.


title: Papyrusten huvila

text: Herculaneumin arkeologiset kaivaukset aloitettiin 1700-luvulla. Papyrusten huvilassa kaivauksia suoritti ensimmäisenä Karl Weber vuonna 1785. Samalla löydettiin rakennuksen papyrusrullia täynnä ollut kirjasto, joka oli oman aikansa mittapuulla huomattavan suuri. Kirjasto on ainoa antiikin ajalta nykyajalle ajalle säilynyt kirjasto.


title: Papyrusten huvila

text: Rakennuksesta on löydetty myös suuri kokoelma yksityisomistuksessa olleita veistoksia – veistoksia oli 80, ja ne olivat huippulaatuista käsityötä.


title: Papyrusten huvila

text: Rakennuksesta on edelleen kaivamatta 2 800 m². On mahdollista, että rakennus sisältää myös toisen kirjaston, joka olisi ensimmäisen tavoin täynnä papyruskääröjä.


title: Papyrusten huvila

text: Papyrusten huvilan kirjastosta on tähän mennessä löydetty yhteensä noin 1 800 papyrusrullaa. Papyrukset ovat hiiltyneet läpikotaisin tulivuorenpurkausta seuranneessa kuumuudessa. Hiiltyneet rullat ovat myös niin hauraita, ettei niitä voi avata. Tästä huolimatta papyrukset ovat ainakin osittain luettavissa nykytekniikalla. Tekniikkaa niiden lukemiseksi kerroksittain röntgenkerroskuvantamismenetelmällä kehitetään edelleen.


title: Papyrusten huvila

text: Monet kirjakääröistä olivat peräisin epikurolaiselta filosofilta Filodemokselta, Pison suojatilta. Piso oli korkeasti koulutettu mies, ja filosofien ja runoilijoiden hyväntekijä ja suojelija. On arveltu, että papyrusten joukossa saattaisi olla säilynyt jopa monia tähän asti kadoksissa olleita antiikin ajan teoksia, kuten esimerkiksi Aristoteleen dialogeja. Tällaisten tekstien löytyminen olisi erittäin merkittävä tapaus.


title: Papyrusten huvila

text: Huvilasta löydettyjä papyruksia säilytetään Napolin kansalliskirjastossa.


title: Cixi

text: Kiinan leskikeisarinna Cixi (慈禧太后, Wade-Giles: Tzu-hsi; 29. marraskuuta 1835 Peking – 15. marraskuuta 1908 Peking) oli yksi vaikutusvaltaisimmista naisista Kiinan historiassa Qing-dynastian aikana. Hän oli vuosina 1850–1861 hallinneen keisari Xianfengin jalkavaimo, vuosina 1861–1875 hallinneen keisari Tongzhin äiti ja vuosina 1875–1908 hallinneen keisari Guangxun adoptioäiti. Pian miehensä kuoleman jälkeen hän sai todellisen vallan käsiinsä ja hallitsi Kiinaa vanhoillisen hovin klikin tukemana.


title: Cixi

text: Hän kasvoi tavallisessa mantšuperheessä, mistä Qing-dynastian seitsemäs keisari Xianfeng poimi hänet jalkavaimokseen. Hän nousi nopeasti jalkavaimoista tärkeimmäksi ja synnytti keisarille pojan, kun varsinainen keisarinna Ci’an sai vain tyttäriä. Koska Cixi synnytti kruununperijän, hän sai keisarin kuoleman jälkeen arvonimekseen leskikeisarinna Cixi, vaikka ei ollut koskaan ollut varsinainen keisarinna.


title: Cixi

text: Keisarin kuoleman jälkeen Kielletty kaupunki jakaantui kahden perijättären kesken siten, että entinen keisarinna Ci'an hallitsi kaupungin itäosaa (ja häntä kutsuttiinkin itäiseksi leskikeisarinnaksi), kun taas Cixi piti hallussaan palatsialueen länsiosaa, ja häntä kutsuttiin läntiseksi leskikeisarinnaksi. Keisari tiesi kuolemansa lähestyvän, ja koska kruununprinssi oli alaikäinen, hän oli ryhtynyt järjestelyihin sijaishallitsijan järjestämiseksi. Tulevat leskikeisarinnat, ennen kaikkea Cixi, kaappasivat kuitenkin itselleen vallan yhdessä prinssi Gongin kanssa, joka oli edesmenneen keisarin velipuoli. Aluksi nimellisenä keisarina toimi Cixin alaikäinen poika Tongzhi, joka jäi historiaan Tongzhi-restauraation ansiosta. Cixin aikana Kiina joutui kohtaamaan sisäisiä ja ulkoisia muutospaineita. Japanista kantautui tietoja Meiji-restauraatiosta. Kiinassa puhkesi Taiping-kapina (1856–1860), joka kuitenkin kukistettiin. Cixin hallitusajan suurin rakennuskohde oli Pekingin lähellä sijainnut Kesäpalatsi, jonka uudelleenrakennus alkoi vuonna 1880. Silloin palatsin alue käsitti noin 290 hehtaaria. Englantilais-ranskalaiset joukot olivat polttaneet vanhan palatsin vuonna 1860.


title: Cixi

text: Cixin, Ci'anin ja Gongin sijaishallinto päättyi virallisesti vuonna 1873, jolloin Tongzhista tuli täysi-ikäinen, mutta Cixi säilytti edelleen merkittävän vaikutusvallan. Tongzhin kuoltua vuonna 1875 Cixi järjesti uudeksi hallitsijaksi kolmivuotiaan sisarenpoikasa Guangxun, jonka hän myös adoptoi. Prinssi Gong toimi nimellisenä sijaishallitsijana, mutta Cixi ja Ci'an jakoivat todellisuudessa vallan vuoteen 1881, jolloin Ci'an kuoli. Kolme vuotta myöhemmin Cixi erotti myös Gongin ja sai sen jälkeen vallan yksin käsiinsä. Keisari Guangxun tultua täysi-ikäiseksi vuonna 1889 Cixi vetäytyi nimellisesti viettämään yksityiselämää Kesäpalatsiinsa, mutta vaikutti edelleen päätöksentekoon järjestämällä erään sukulaisensa keisarin puolisoksi. Kun keisari Guangxu vuonna 1898 käynnisti sadan päivän uudistuksina tunnetun yrityksen modernisoida radikaalisti Kiinan hallintoa ja yhteiskuntaa, Cixi toteutti konservatiivisten virkamiesten ja sotilaiden tukemana vallankaappauksen, joka palautti hänet sijaishallitsijan asemaan ja maan todelliseen johtoon. Guangxu jäi yhä nimelliseksi hallitsijaksi, mutta kaikki uudistuslait kumottiin.


title: Cixi

text: Boksarikapinan ollessa huipussaan kesällä 1900 ja kapinallisten piirittäessä länsimaiden lähetystökorttelia Pekingissä Cixi päätti asettua kapinallisten tueksi ja painosti Kiinan hallitusta julistamaan sodan länsivalloille. Kahdeksan ulkovallan interventio johti kuitenkin nopeasti Pekingin valtaukseen, ja Cixi joutui pakenemaan pääkaupungista. Kiinalle nöyryyttävä rauhansopimus allekirjoitettiin syyskuussa 1901. Cixi palasi Pekingiin seuraavana vuonna. Qing-dynastian valta oli jo pahasti heikentynyt, ja vuodesta 1905 alkaen Cixin hallitus alkoi pakon edessä toteuttaa vuonna 1898 torjuttuja uudistuksia, muun muassa lakkauttamalla keisarillisen virkatutkintojärjestelmän. Cixi kuoli vuonna 1908. Keisari Guangxun kuolemasta ilmoitettiin vain päivää ennen Cixin kuolemaa. Tämä johti epäilyihin, että Cixi olisi myrkyttänyt keisarin. Vuonna 2008 tehty tutkimus tuki oletusta, että Guangxu myrkytettiin arsenikilla, mutta Cixin syyllisyydestä ei ole kyetty löytämään mitään todisteita. Uudeksi keisariksi tuli Guangxun veljenpoika Pu Yi.


title: Cixi

text: Keisarinna Cixi tunnetaan hyvin yltäkylläisyydestään. Hänen jäämistössään oli esimerkiksi 3000 laatikkoa "arkikoruja". Yhdellä aterialla hanellä saattoi olla 150 ruokalajia.


title: Cixi

text: Cixin merkitystä on arvioitu eri tavoin. Jo hänen omana aikanaan länsimaiset hallitukset pitivät häntä Venäjän Katariina Suuren, Englannin Elisabet I:n sekä Egyptin Hatšepsutin ja Kleopatran ohella historian merkittävimpiin kuuluvana naishallitsijana. Myöhemmin häntä on kuitenkin usein arvosteltu ankarasti: häntä on pidetty julmana tyrannina, hallitsijaksi täysin epäpätevänä tai jopa molempina. Erityisesti häntä on syytetty siitä, että hänen vallankaappauksensa vuonna 1898 keskeytti keisari Guangxun aloittamat sadan päivän uudistukset.


title: Cixi

text:
Uudempien historioitsijoiden, esimerkiksi Jung Changin, mukaan Cixiin kohdistunut arvostelu on kuitenkin ollut epäoikeudenmukaista. Hänen aikanaan Kiina oli suurissa vaikeuksissa, mutta kaikesta huolimatta, Jung Changin mukaan pitkälti juuri Cixin ansioista, maassa pystyttiin toteuttamaan monia tärkeitä uudistuksia turvautumatta väkivaltaan. Maahan rakennettiin ensimmäiset rautatiet, saatiin käyttöön sähkö, lennätin ja puhelin. Kiinassa korvattiin myös vuosituhansia vanha koulutusjärjestelmä länsimaisten esikuvien mukaisilla kouluilla ja yliopistoilla ja otettiin käyttöön nykyaikaiset tavat harjoittaa kansainvälistä kauppaa ja diplomatiaa. Kiinassa toteutettiin myös lehdistön vapaus, joka hänen valtakautensa lopulla oli laajempi kuin se on maassa ollut koskaan aikaisemmin tai myöhemminkään. Cixi päätti myös tehdä lopun vanhasta tavasta sitoa tyttöjen jalat, joskin tämän tuskallisen tavan lopettaminen kesti aikansa. Cixin valtakauden lopulla
suunniteltiin myös perustuslailliseen monarkiaan siirtymistä ja yleisen äänoikeuden käyttöönottoa, joskaan suunnitelmia ei ehditty toteuttaa ennen vuoden 1911 Xinhai-vallankumousta, jossa Kiinasta tuli tasavalta.


title: Upolu

text: Upolu on yksi Samoan saaristovaltion saarista. Upolun pinta-ala on 1 091 neliökilometriä ja siellä asuu suurin osa Samoan asukkaista. Asukasluku oli noin 143 400 vuonna 2011. Upolussa sijaitsee muun muassa lentokenttä sekä valtion pääkaupunki Apia. Saarella tuotetaan paljon esimerkiksi kopraa, taroa ja kaakaota ja siellä on tavattu useita trooppisia lintulajeja.


title: Miikka Kiprusoff

text: Miikka Sakari Kiprusoff (oik. Kiprusov, s. 26. lokakuuta 1976 Turku, Suomi) on suomalainen uransa päättänyt jääkiekkomaalivahti. Hän aloitti jääkiekon Turun Palloseurassa ja saavutti seuraa edustaessaan kaksi Suomen mestaruutta, jonka jälkeen hän siirtyi Pohjois-Amerikkaan NHL-seura San Jose Sharksin organisaatioon.


title: Miikka Kiprusoff

text: Kiprusoff pelasi valtaosan NHL-urastaan Calgary Flamesissa. Hän torjui NHL:n runkosarjassa 623 ottelua ja yhteensä 319 voittoa ja kauden 2005–2006 päätteeksi hänet palkittiin NHL:n parhaan maalivahdin palkinnolla, Vezina Trophylla NHL:n historian ensimmäisenä suomalaisena maalivahtina. Sittemmin palkinnon on voittanut myös Tuukka Rask vuonna 2014 ja Pekka Rinne vuonna 2018. NHL:n pudotuspeleissä Kiprusoff pelasi 56 ottelua ja torjui voiton yhteensä 25 kertaa. Kiprusoff ei mittavasta urastaan huolimatta voittanut NHL:n Stanley Cup-mestaruutta kertaakaan. Hän kertoi päättävänsä NHL-uransa vuoden 2013 heinäkuussa 36-vuotiaana, vaikka hänellä oli vielä Calgary Flamesin kanssa pelaajasopimus koskien NHL-kautta 2013–2014.


title: Miikka Kiprusoff

text: Suomen jääkiekkomaajoukkueessa Kiprusoff on saavuttanut olympiapronssia vuonna 2010, MM-hopeaa vuosina 1999 ja 2001 sekä maailmancupin toisen sijan vuonna 2004. Kiprusoffia pidetään yhtenä suurimmista suomalaisista NHL-legendoista ja yhtenä kaikkien aikojen parhaista suomalaisista maalivahdeista.


title: Miikka Kiprusoff

text: Miikka Kiprusoff syntyi Turussa 26. lokakuuta 1976. Jo varhain Kiprusoff alkoi pelaamaan jääkiekkoa ulkojäillä, jossa hänen neljä vuotta vanhempi isoveljensä Marko, tuleva huippupuolustaja ja vuoden 1995 maailmanmestari, usein laukoi Miikan ollessa maalissa. Alun perin Miikka innostui jääkiekosta juuri Markon pyydettyä häntä maalivahdiksi.


title: Miikka Kiprusoff

text: Miikka Kiprusoff aloitti jääkiekkouransa Turun Palloseurassa. Kiprusoff pelasi TPS:n alle 20-vuotiaiden joukkueessa kaudet 1993–1994 ja 1994–1995, kunnes kesken jälkimmäisen kauden, 1994–1995 nuori ja lupaava maalivahti debytoi kasvattajaseuransa paidassa SM-liigassa kaudella 1994–1995. Hän pääsi kaudella pelaamaan neljä ottelua TPS:än maalilla, maalikeskiarvolla 3,00 ja kohtalaisella torjuntaprosentilla 89,7%. Kiprusoff nousi kauden lopussa TPS:n kakkosmaalivahdiksi, ja pääsi pelaamaan myös SM-liigan pudotuspeleissä kaksi ottelua. TPS pelasi kauden loistavasti ja voitti Suomen mestaruuden. Kiprusoffin veli, puolustaja Marko Kiprusoff oli TPS:n mestarijoukkueessa suuressa roolissa ja voitti SM-liiga kauden 1994–1995 parhaan puolustajan palkinnon. Kaudella 1995–1996 Kiprusoff vakiinnutti lopullisesti paikkansa TPS:n SM-liigajoukkueen kokoonpanossa. Kiprusoff pelasi kauden aikana 12 runkosarja- ja kolme pudotuspeliottelua. TPS:n kausi oli jälleen menestyksekäs, mutta lopulta joukkue hävisi SM-finaalissa Helsingin Jokereille voitoin 3–1. Näin Kiprusoff voitti toisella SM-liiga kaudellaan jo toisen SM-mitalinsa.


title: Miikka Kiprusoff

text: Kaudeksi 1996–1997 Kiprusoff siirtyi Turun Palloseurasta Ruotsiin, Elitserieniin, AIK:n joukkueeseen. Kiprusoff pelasi heti avauskautensa joukkueessa ykkösmaalivahtina. Hän pelasi runkosarjassa 42 ottelua hyvin tilastoin, maalikeskiarvolla 2,29 ja torjuntaprosentilla 90,7%. AIK selviytyi myös pudotuspeleihin, jossa se kuitenkin putosi jo ensimmäisellä kierroksella. Toisella kaudellaan AIK:ssa Kiprusoff pelasi lähes samalla torjuntaprosentilla, 90,8% 42 runkosarjaottelussa, muttei onnistunut torjumaan joukkuettaan pudotuspeleihin. Kiprusoff jätti AIK:n kesällä 1998.


title: Miikka Kiprusoff

text: Kaudeksi 1998–1999, tuolloin 22-vuotias Kiprusoff, palasi takaisin kotikaupunkiinsa Turkuun ja kasvattajaseuraansa TPS:ään. Kausi oli Kiprusoffilta erinomainen, hän pelasi TPS:n maalilla runkosarjassa 39 ottelua loistavalla torjuntaprosentilla 93,6% ja hänet palkittiin SM-liigan kauden parhaana maalivahtina. Pudotuspeleissä Kiprusoffin erinomainen vire jatkui ja hän torjui TPS:n Suomen mestariksi. Suomen mestaruus oli Kiprusoffille uran toinen ja kauden kruunasi vielä valinta pudotuspelien arvokkaimmaksi pelaajaksi.


title: Miikka Kiprusoff

text: San Jose Sharks, joka oli varannut Kiprusoffin NHL:ään vuoden 1995 varaustilaisuudessa, solmi hänen kanssaan tulokassopimuksen ennen kauden 1999–2000 alkua. Saavuttuaan San Joseen hän ei kuitenkaan onnistunut vakuuttamaan Sharksin valmennusjohtoa harjoitusleirin aikana ja näin ollen hän aloitti ensimmäisen kautensa Pohjois-Amerikassa San Josen farmiseura Kentucky Throughbladesissa joka pelasi AHL-liigassa. Kiprusoff torjui kauden 1999–2000 aikana Kentuckyssa erinomaisin ottein 47 runkosarjaottelua korkealla 92,4:n torjuntaprosentilla. Hänet valittiin myös AHL:n tähdistöotteluun ja pudotuspeleissä erinomaisesti torjunut Kiprusoff johdatti Thoroughbladesin seuran historian ensimmäiseen divisioonan mestaruuteen.


title: Miikka Kiprusoff

text: Myös seuraavalla kaudella loistavasti pelannut Kiprusoff valittiin toistamiseen AHL:n tähdistöotteluun. Runkosarjassa hän torjui 39 ottelustaan 19 voittoa ja hän onnistui kiinnittämään pelaamisellaan myös Sharksin valmennusjohdon huomion. Hänet nostettiinkin pian Sharksin NHL-kokoonpanoon ja hän pelasi ensimmäisen NHL-ottelunsa Mighty Ducks of Anaheimia vastaan 29. maaliskuuta 2001 kun hänet vaihdettiin luukkuvahdin paikalta vartioimaan Sharksin maalia Jevgeni Nabokovin tilalle. Sharks voitti ottelun lopulta lukemin 7–4. Ensimmäisen kerran Kiprusoff oli Sharksin aloittavana maalivahtina 8. huhtikuuta niin ikään Anaheimia vastaan ja torjui jälleen Sharksin voittoon. NHL-kauden 2000–2001 runkosarjan aikana Kiprusoff torjui yhteensä viidessä ottelussa hyvällä 90,2:n torjuntaprosentilla päästäen taakseen vain viisi maalia. Kevään pudotuspeleissä hän pelasi kolmessa ottelussa ja St. Louis Bluesia vastaan pelatussa pudotuspeliottelussa 39 torjunnalla joukkueensa voittoon johdattaneesta Kiprusoffista tuli ensimmäinen suomalainen maalivahti joka onnistui voittamaan NHL:n pudotuspeliottelun.


title: Miikka Kiprusoff

text: Kauden 2001–2002 alku oli Kiprusoffille vaikea ja hän pelasi alkukaudesta neljä ottelua AHL-seura Cleveland Baronsissa. NHL:n runkosarjassa hän torjui Jevgeni Nabokovin varamaalivahtina yhteensä 20 ottelussa torjuen voiton seitsemän kertaa.


title: Miikka Kiprusoff

text: Kauden 2002–2003 alussa Sharksin aloittava maalivahti Jevgeni Nabokov oli ilman sopimusta ja Kiprusoff sai tilaisuuden nousta seuransa ykkösvahdiksi. Kausi oli hänelle kuitenkin vaikea ja hän onnistui torjumaan 22 ottelusta vain viisi voittoa. Tästä huolimatta Sharks halusi panostaa Kiprusoffiin ja tarjosi hänelle kauden päätteeksi 800 000 dollarin sopimusta kaudesta 2003–2004.


title: Miikka Kiprusoff

text: Kiprusoff aloitti seuraavan kautensa kilpailutilanteessa toisen suomalaisen maalivahdin, Vesa Toskalan, kanssa Sharksin kakkosvahdin paikasta Jevgeni Nabokovin ollessa edelleen seuran aloittava maalivahti. Kilpailutilanne kuitenkin ratkesi 22 runkosarjan ottelua myöhemmin kun maalivahtiongelmissa paininut Calgary Flames teki Sharksin kanssa pelaajakaupan minkä johdosta Kiprusoff siirtyi kalifornialaisseurasta Kanadan Albertaan.


title: Miikka Kiprusoff

text:
Calgaryn ykkösmaalivahti, tšekkiläinen Roman Turek oli loukkaantunut, eikä seura löytänyt hänelle sopivaa korvaajaa uudeksi ykkösmaalivahdikseen. Niinpä Flames teki tarjouksen Sharksille Kiprusoffista, johon Sharks suostui ja Kiprusoff siirtyi Calgaryyn.
Kiprusoff sai aloittaa aikansa Calgaryssä selvänä ykkösmaalivahtina Turekin ollessa sairastuvalla. Kiprusoff debytoi uuden seuransa maalilla marraskuun ottelussa Montréal Canadiensia vastaan ja vakuutti Flamesin seurajohdon heti kyvyistään, torjuttuaan 22 laukausta ja Calgaryn voitettua ottelun 2–1. Kiprusoff torjui Calgaryn hienosti pudotuspeleihin ja pelasi runkosarjassa Flamesin paidassa 38 ottelua torjuntaprosentilla 93,3%. Kiprusoff nimettiin loistavasti sujuneen runkosarjan ansiosta myös ehdokkaaksi NHL:n parhaalle maalivahdille jaettavaan palkinnon, Vezina Trophyn voittajaksi. Palkinnon voitti kuitenkin New Jersey Devilsin Martin Brodeur. Pudotuspeleissä Kiprusoff jatkoi erinomaisia otteitaan ja piti Calgarya ajoittain lähes yksin pystyssä torjunnoillaan. Kiprusoff torjui Flamesin sensaatiomaisesti Stanley Cupin finaaleihin asti, mutta finaaleissa Flames kuitenkin hävisi Tampa Bay Lightningille voitoin 4–3 ja mestaruus meni näin Tampalle. Stanley Cupin voitto jäi Calgarylta ja Kiprusoffilta vain yhden voiton päähän.


title: Miikka Kiprusoff

text: NHL:n ja pelaajien ammattiliitto NHLPA:n erimielisyydet liigan ja pelaajien välisestä uudesta työehtosopimuksesta johtivat NHL-kauden 2004–2005 peruuntumiseen ja . Kiprusoff jätti työsulun vuoksi NHL:n ja siirtyi kauden ajaksi Ruotsin Elitserieniin, Timrå IK:n organisaatioon. Hän torjui Timråssa runkosarjan 41 ottelussa hyvin ottein


title: Miikka Kiprusoff

text: Työsulun päätyttyä kausi 2005–2006 pelattiin NHL:ssä normaalisti. Kiprusoff pelasi Calgary Flamesin maalilla runkosarjassa peräti 74 ottelua, loistavin ottein. Kiprusoffin torjuntaprosentti oli erittäin hyvä 92,3% ja maalikeskiarvo 2,07. Kiprusoff nimettiin toista kertaa peräkkäin ehdokkaaksi Vezina Trophyyn ja tällä kaudella Kiprusoff oli NHL:n paras maalivahti ja voitti arvostetun palkinnon. Lisäksi Kiprusoff voitti William M. Jennings Trophyn runkosarjan vähiten maaleja päästäneenä maalivahtina.Pudotuspeleissä Kiprusoff Calgaryn kaikki seitsemän ottelua ja säilytti korkean tasonsa mistä kertoo myös hyvä torjuntaprosentti 92,1%. Kiprusoffin erittäin hyvistä otteista Calgaryn maalilla huolimatta, Flames ei onnistunut selvittämään tietään jatkoon toiselle pudotuspelikierrokselle. Jatkopaikka jäi yhden voiton päähän. Kauden päätteeksi Kiprusoff palkittiin Calgary Flamesin kauden parhaana pelaajana.


title: Miikka Kiprusoff

text: Kauden 2006–2007 alussa arvostettu pohjoisamerikkalainen jääkiekkojulkaisu "The Hockey News" valitsi Kiprusoffin NHL:n parhaaksi pelaajaksi ja kehui Kiprusoffia erinomaiseksi maalivahdiksi, joka tarjoaa joukkueelleen mahdollisuuden voittoon jokaisessa ottelussa. Kauden alku oli Kiprusoffille kuitenkin vaikea: hän onnistui voittamaan 12 ensimmäisestä ottelustaan ainoastaan neljä ja päästäen taakseen kolme maalia lähes jokaisessa ottelussa. Kauden edetessä myös Kiprusoff onnistui parantamaan otteitaan Flamesin maalilla torjuen joukkueelleen tärkeitä voittoja seuran matkatessa jälleen pudotuspeleihin. Runkosarjan aikana hänen työtaakkansa Flamesin maalilla oli jälleen valtava, sillä "Kipper" vartioi joukkueensa maalia peräti 74 ottelussa ja onnistui kauden päätteeksi nostamaan torjuntaprosenttinsa 91,7:ään asti. Kauden muita kohokohtia olivat hänen uransa ensimmäinen valinta un ja uran 100. voitto NHL:n runkosarjassa sekä Flames-uran 21. voitto rangaistuslaukauskilpailussa, jolla hän rikkoi Dan Bouchardin asettaman seuraennätyksen.


title: Miikka Kiprusoff

text: Calgaryn pudotuspelitaival katkesi jo ensimmäisellä kierroksella Kiprusoffin hyvistä otteista huolimatta. Kauden päätteeksi hän oli jälleen ehdokkaana Vezina Trophyn saajaksi New York Rangersin Henrik Lundqvistin, New Jersey Devilsin Martin Brodeurin ja Vancouver Canucksin Roberto Luongon kanssa. Hänet valittiin Calgaryn parhaana pelaajana, mutta Vezinan voitti lopulta Martin Brodeur.


title: Miikka Kiprusoff

text: Syksyllä 2007, ennen NHL-kauden 2007–2008 alkua, Kiprusoff teki Calgary Flamesin kanssa kuuden vuoden jatkosopimuksen. Uuden sopimuksen myötä Kiprusoffin vuosiansiot ovat keskimäärin 6 miljoonaa dollaria kaudelta. Kaudeksi 2007–2008 Calgaryn uudeksi päävalmentajaksi tuli Mike Keenan. Keenan oli tunnettu lyhyestä pinnastaan maalivahtien kanssa ja hän usein vaihtoikin maalivahtia kesken ottelun nopeasti. Lisäksi Keenanilla oli ollut erinäisiä kahnauksia maalivahtien kanssa vuosien saatosta, ja huonosta kohtelustaan maalivahteja kohtaan Keenan olikin saanut medialta lempinimen "Kapteeni Koukku". Kiprusoffin taso laskikin hieman Keenanin valmennuksessa edelliskaudesta, sillä torjuntaprosentti putosi 90,6:een %. Keenanilta kuitenkin riitti kovaa luottoa Kiprusoffiin, ja "Kipper" pelasikin peräti 76 runkosarjaottelua Flamesin maalilla kaudella 2007–2008. Calgary selvitti jälleen tiensä pudotuspeleihin, mutta se putosi jälleen kerran jo ensimmäisellä kierroksella niukasti, sillä jatkopaikka jäi vain voiton päähän.


title: Miikka Kiprusoff

text: Kausi 2008–2009 oli Kiprusoffille hieman vaikea, sillä Keenan peluutti häntä taas todella paljon. Kiprusoff torjui Calgaryn maalilla 76 ottelua, torjuntaprosentilla 90,3%. Vaikka Kiprusoffin tilastot olivat ainoastaan kohtalaiset oli "Kipper" ajoittain loistava ja torjui Calgarylle monta tärkeää pistettä hienolla torjunnoillaan. Calgary selvisi jälleen pudotuspeleihin, jossa se putosi taas kerran avauskierroksella Chicago Blackhawksille otteluvoiton 4–2. Pudotuspeleissä Kiprusoffin prosentti oli ainoastaan 88,4%. Vaikka kausi oli Kiprusoffille vaikea, palkittiin hänet kuitenkin jälleen Calgaryn kauden parhaana pelaajana.


title: Miikka Kiprusoff

text: Kaudeksi 2009–2010 Calgary Flamesin uudeksi päävalmentajaksi nimitettiin Brent Sutter. Sutter lupasi ennen kautta mm. vähentää Kiprusoffin peliaikaa, ettei tähtimaalivahti uupuisi. Kiprusoff pelasi upean kauden ja torjui Calgarylle hienoja voittoja tiukoista otteluista. Lopulta Calgaryn pudotuspelipaikka meni loppukaudesta niin tiukaksi, ettei Kiprusoffia lopulta peluutettu juurikaan vähemmän kuin edelliskausina, sillä Kiprusoff joutui jälleen pelaamaan peräti 71 ottelua Calgaryn maalilla. Loppukaudesta Calgary hankki Kiprusoffin vanhan kilpakumppanin Sharksista, Vesa Toskalan Calgaryn kakkosmaalivahdiksi. Toskalakaan ei kuitenkaan pelannut tarpeeksi hyvin että Kiprusoffin taakkaa oltaisiin voitu merkittävästi keventää. Lopulta Flames jäi viimeisenä joukkueena pudotuspelien ulkopuolelle. Kiprusoffin torjuntaprosentti kaudelta oli loistava 92,1%, yksi NHL:n parhaista. Tällä kaudella Vezina Trophy-ehdokkuutta ei kuitenkaan tullut.


title: Miikka Kiprusoff

text: Kaudella 2010–11 Kiprusoffin otteet vaihtelivat suuresti. Hänen torjuntaprosenttinsa putosi välillä jopa alle 88:an ja ensimmäistä kertaa Calgary-legenda Kiprusoffin uralla omat fanit buuasivat hänelle Calgaryn kotihallissa. Loppukaudesta Kiprusoff kuitenkin selätti vaikeudet ja pelasi runkosarjan lopun todella hyvin. Hän nosti torjuntaprosenttinsa 90,6:een, muttei enää onnistunut torjumaan Calgarya pudotuspeleihin.


title: Miikka Kiprusoff

text: Kausi 2011–12 alkoi Kiprusoffilta hieman heikosti, mutta lopulta hän erittäin hyvään vireeseen. Kiprusoff torjui Flamesille 35 voittoa 70 pelaamassaan ottelussa torjuntapronsentilla 92,1 ja oli joukkueen avainpelaaja, kun se taisteli tiukasti pudotuspelipaikaista. Lopulta Sutterin valmentama joukkue ei onnistunut kirimään muiden joukkueiden etumatkaa kiinni ja kausi päättyi jälleen runkosarjaan. Kaudella 2011–2012 Kiprusoff teki kuitenkin historiaa ollessaan toinen maalivahti NHL:n historiassa, joka on rikkonut 35 voiton rajan seitsemänä peräkkäisenä kautena.


title: Miikka Kiprusoff

text: Ennen kauden 2012–2013 alkua NHL ja liigan pelaajien ammattiliitto NHLPA ajautuivat erimielisyyksiin uuden työehtosopimuksen ehdoista, minkä vuoksi NHL ajautui uuteen työsulkuun. Moni NHL-pelaaja suuntasi työsulun ajaksi pelaamaan Eurooppaan, mutta Kiprusoff vietti työsulun ajan taukoa ammattitason jääkiekkoilusta. 48 ottelun mittaiseksi supistunut NHL-kausi käynnistyi lopulta tammikuussa 2013. Näin ollen kauden ottelutahti oli erittäin vaativa, sillä jokainen seura pelasi 48 runkosarjan ottelua 99 päivän sisällä.


title: Miikka Kiprusoff

text: Kiprusoff aloitti kauden seuransa ykkösvahtina, mutta hänen otteensa alkukaudesta olivat varsin heikkoja. Hänen torjuntaprosenttinsa oli kauden alkupuolella ailahtelevainen ja hän oli lähellä menettää ykkösvahdin paikkansa. Hän pelasi lopulta kauden aikana vain 24 ottelua torjuen voiton ainoastaan kahdeksan kertaa. Hän oli läpi kauden useiden siirtohuhujen kohteena, mutta Calgary ei kuitenkaan kaupannut pitkäaikaista maalivahtiaan pois aiempaa heikommista otteista huolimatta. Heikosti läpi kauden joukkueena pelanneen Calgaryn poisjäänti pudotuspeleistä varmistui ennen runkosarjan päätöstä, mikä oli pettymyksellinen seikka Kiprusoffille.


title: Miikka Kiprusoff

text: Kiprusoff torjui ammattilaisuransa viimeisen ottelun Anaheim Ducksia vastaan Flamesin kotiareenalla 19. huhtikuuta 2013.  Kiprusoff pelasi ottelun häikäisevästi: hän torjui yhteensä 32 laukausta ja päästi taakseen ainoastaan Corey Perryn viimeistelemän maalin ottelun kolmannessa erässä ja hänet valittiin ottelun ykköstähdeksi. Ennen ottelun päätöstä Calgaryn kannattajat nousivat osoittamaan suosiotaan seuraikonin asemaan arvostetulle Kiprusoffille ja huusivat pitkään vielä ottelun päättymisen jälkeenkin hänen lempinimeään "Kipper". Ottelun päätyttyä Kiprusoff luisteli jäällä ja kiitti Flamesin hurraavaa kotiyleisöä päättäen ammattilaisuransa kunniakkaasti.


title: Miikka Kiprusoff

text: Calgaryn kauden viimeisessä, Chicago Blackhawksia vastaan pelatussa vierasottelussa Kiprusoff oli luukkuvahtina ja Flamesin maalilla torjui Joey MacDonald. Flames koki ottelussa tappion lukemin 3–1.


title: Miikka Kiprusoff

text: Kauden päätyttyä Kiprusoff pohti pitkään uransa jatkoa, vaikka hänellä oli edelleen seuraavaa kautta koskeva sopimus Calgaryn kanssa. Flames teki kaksivuotisen sopimuksen toisen suomalaisen maalivahdin, Karri Rämön, kanssa siltä varalta, että Kiprusoff päättäisi uransa. Suomen jääkiekkomaajoukkueen päävalmentaja Erkka Westerlund kertoi suomalaislehdistölle kesäkuun lopulla Kiprusoffin suunnitelmista vetäytyä pois kaukalosta ja päättää ammattilaisura, mutta pian tämän jälkeen Calgaryn toimitusjohtaja Jay Feaster kuitenkin kertoi seuran jatkavan yhteydenpitoa Kiprusoffin kanssa uran mahdollisen jatkon suhteen. Kiprusoff kuitenkin vahvisti henkilökohtaisesti vuoden 2013 heinäkuussa päättävänsä ammattilaisuransa.


title: Miikka Kiprusoff

text: Kiprusoff edusti Suomea nuorten MM-kisoissa ensi kertaa vuonna 1995, joka oli myös "Kipperin" arvokisadebyytti. Kiprusoff oli Suomen kakkosmaalivahti turnauksessa ja pelasi turnauksessa Suomelle kaksi ottelua. Suomen joukkue putosi niukasti mitaleilta, jäätyään kisojen neljänneksi, hävittyään pronssiottelun Ruotsille.


title: Miikka Kiprusoff

text: Kiprusoff oli joukkueen mukana myös nuorten MM-kisoissa 1996, jolloin hän tasasi Suomen joukkueessa ykkösmaalivahdin vastuun ja pelasi kisoissa kolme ottelua. Suomi hävisi kisojen viimeisen ottelunsa Yhdysvalloille varsinaisessa maalijuhlassa 8–7, kisojen viidennestä sijasta pelatun ottelun. Niinpä Suomi sijoittui kisoissa kuudenneksi.


title: Miikka Kiprusoff

text: Pelattuaan loistavan kauden TPS:ssä, Kiprusoff valittiin ensi kertaa Suomen jääkiekkomaajoukkueen arvokisakokoonpanoon MM-kisoihin 1999. Tuolloin joukkuetta valmensi Hannu Aravirta. Maailmanmestaruuskilpailuissa 1999 Kiprusoff torjui kolmessa ottelussa, tasaten vastuun Leijonien maalilla Vesa Toskalan kanssa. "Kipper" pelasi kisoissa muun muassa toisessa loppuottelussa, jonka Suomi hävisi Tšekille ja näin Leijonien saavutuksena oli MM-hopeaa, joka oli Kiprusoffin ensimmäinen maajoukkuemitali. Kiprusoffin torjuntaprosentti turnauksesta oli loistava 95,4%.


title: Miikka Kiprusoff

text: Vuoden 2001 MM-kisoissakin Kiprusoff oli mukana kokoonpanossa, mutta suurimman torjuntavastuun päävalmentaja Hannu Aravirta antoi Pasi Nurmiselle. Suomi voitti kisoista jälleen MM-hopeaa, hävittyään finaalin jälleen Tšekille. Kiprusoff pelasi kisoissa kolme ottelua, torjuntaprosentilla 88,9%.


title: Miikka Kiprusoff

text: Aravirta valitsi Kiprusoffin myös Salt Lake Cityn Olympialaisiin 2002, mutta Kiprusoff kuitenkin kieltäytyi kutsusta.